Hesia jarri diote gurasoen alienazio sindromeari

Amei seme-alaben zaintza kentzeko erabili ohi da oinarri zientifikorik ez duen gurasoen alienazio sindromea (GAS). Haurren eta Familien zerbitzuetan figura hori behingoz baztertzea onartu berri dute Arabako Batzar Nagusietan aho batez. Sarea sortu dute egoera salatzeko.

Arabako Batzar Nagusiek aho batez onartu dute aurrerantzean foru administrazioaren Haurrentzako Zerbitzuan ez direla gurasoen alienazioaren sindromea (GAS) edo antzeko figurak erabiliko haurren zaintzaren inguruan erabakirik hartzeko. Are gehiago, talde politiko guztiek konpromisoa hartu dute "emakume gaiztoaren" mitoa oinarri duen ustezko sindrome hori jaso duten espedienteak banan-banan berrikusteko. Araban eratzen ari den ustezko sindrome horren aurkako erresistentzia sareak bultzatu du ekimena. Gai tabu honen inguruko isiltasuna eta ezjakintasuna "hausteko" lehen pausua eman, eta zenbait amaren eta seme-alaben egoera bere gordinean erakutsi dute.

Bizitu elkarteko eta sareko kidea da Inma Mata. Azaldu duenez, oso hedatua dago adingabeen arreta zerbitzuetan eta epaitegietan ere gurasoen alienazioaren sindromea delakoa. "Arazoa da ez dutela onartzen, eta, horrenbestez, ez ditugu datu zehatzik; orain, Aldundiak kasuak berrikusten dituenean aukera izango du zenbatzeko". Estatuan, datu fidagarri bakarra CGPJ Espainiako Botere Judizialaren Kontseilu Nagusiak 2009. urtean argitaratu zuen azterketa batean jasotakoak dira: 2002tik izandako ebazpenak aztertuta, berrehundik gora kasu antzeman zituzten epaitegietan.

Oinarri zientifikorik ez

AEBetako Richard Gardner psikiatrak asmatu zuen sindromea, 1985ean, eta bikote banaketa baten aurrean edo haurrentzako zerbitzuetan tratu txarrak edo sexu erasoak aipatzen direnean aplikatu ohi da figura hori. Oinarrian esaten du haur batek gurasoetako batekin egoteari uko egiten badio, beste gurasoak manipulatu egin duelako dela. Eta, nola ez, kasu gehienetan ama jotzen da manipulatzailetzat. "Emakumeei buruzko estereotipoetan oinarritzen da sindromea", esan du Matak.

Gainera, oinarri zientifiko eta medikorik gabeko teoria bat da. Osasunean eta buru nahasmenduetan erreferente diren erakundeek ez dute GASa onartu, OME Osasunaren Mundu Erakundeak uko egin dio gaixotasunen sailkapenean sartzeari, eta AEBetako Psikiatria Elkarteak ere ez du jasotzen.

Praktika zabaldua Euskal Herrian

Hala ere, Euskal Herriko epaitegietan oso praktika zabaldua da. Larria da batik bat salatu ez diren genero indarkeria edo sexu abusuak daudenean eta zaintza partekatua inposatzen denean. "Emakume askok ez dituzte tratu txarrak salatzen, eta azkenean banatzeko saiakera dagoenean, epaileak lehentasunez zaintza partekatua onartzen du". Sareak salatu duenez, bortizkeria kasuetan ohikoa da haurrek aitarekin joateari uko egitea; kasu horietan GASa aplikatzen ari dira epaileak, eta umea aitarekin egotera behartzen dute. Kasu batzuetan, amari zaintza ere kendu egin zaio umea "manipulatzen" duela argudiatuz.

2015. urtean onartu zuen Eusko Legebiltzarrak EAEko Zaintza Partekatuaren Legea, eta egoera zuzendu baino are gehiago trabatu duela adierazi du Matak. Haren esanetan, zaintza partekatua ezartzen denean aldeen arteko gatazkak areagotu ohi dira, eta familien arteko elkarguneetan giroa are gehiago zapuzten da. "Gizarte zerbitzuak dauden moduan daude, prestakuntza nahikoa ez duen jendearekin egiten dugu topo, pribatizatuta daude zerbitzuak… Opusen esku dauden elkarguneak ditugu Bizkaian, esate baterako; eta Araban antzeman dugu banatutako aiten elkarteek kontrolatzen duen enpresa bat dagoela familia elkargune batzuen atzean. Izugarria da".

"Sistemaren hezurra ukitzen ari gara, oso gogorra izaten da emakumeentzat"

GASaren kontrako sareak salatu du aldundietako adingabeen zerbitzu hauek emakumeak "mehatxatzen" dituztela, eta familia epaitegietan bezala, sindrome horretan edo antzeko eufemismoetan –amaren interferentzia, adingabeen manipulazioa– oinarritzen ari direla emakumeen salaketak auzian jartzeko eta umeen zaintzaren inguruan erabakitzeko. "Araban oraindik ere sindrome hori aplikatzen dute, eta gainera mehatxu egiten diete amei beren seme-alaben bisitak kenduko dizkietela".

Bestalde, Diputazioaren Haurren Zerbitzuan babesgabetasuna neurtzeko erabiltzen duten BALORA balorazio sisteman "zeharka" GASaren hainbat kontzeptu sartzen dituztela esan du Inma Matak: "Ama manipulatzailearen figura edo aitarekin harremanak saihesten saiatzen den amarena erabiltzen dute".

"Niri gertatu zait"

2017. urtean, Idoiari (izena asmatua da, umea babesteko) haurraren zaintza kentzea eta aitari ematea erabaki zuen Arabako Foru Aldundiaren Haurren eta Familiaren zerbitzuak. Sindromearen hainbat eufemismo baliatu zituzten erabakia hartzeko. Hala uste du, bederen, Idoiak: "Duela gutxira arte ez nuen terminoa ezagutzen, ez nekien gurasoen alienazioaren sindromea existitzen zenik ere; sare sozialetan hasi nintzen gaiari buruz irakurtzen, eta Bizkaian, Irune Costumerori gertatutakoa ezagutu nuen. Orduan konturatu nintzen niri gertatzen zitzaidana horixe bera zela".

"Guraso-agintea kenduko zidatela esanez mehatxatu ninduten"

Hiru urte lehenago hasi zen ama horren kalbarioa. Bi urte zeramatzaten banaturik Idoiak eta umearen aitak, zaintza partekatuarekin, baina giro gatazkatsuan. Umeak bost urte zituenean, gau batean, aitaren inguruko pertsona batek "ukitzen zuela" kontatu zion amari. "Harrituta geratu nintzen, eta aitari esan nion: 'kontuz, babestu umea, oso gauza itsusia esan dit'. Zoratuta nengoela erantzun zuen". Eskolan ere bertako arduradunekin hitz egin zuen Idoiak, "baina paso egin zuten, ez zekiten nola kudeatu, babesgabe sentitzen nintzen".

Azkenean, herriko gizarte langilearengan jo zuen Idoiak zer egin zezakeen jakiteko. "Orduan jakin izan banu nola erantzungo zuten ez nintzen joango; orain badakit sexu jazarpenak edo tratu txarrak salatzen baldin badituzu, GASa ezartzen dizutela; niri egin didate, ez hitz horrekin: leialtasun gatazka, manipulazioa, tratu txar emozionalak… Hitz horiek erabili dituzte euren txostenetan".Haurren eta Familien foru zerbitzuak 2015. urtean esku hartu zuen, eta bi urte ondoren umearen zaintza osoa aitari ematea erabaki zuten. Psikologoen eta foru zerbitzuko teknikarien txostenetan jasotzen da umea "arrisku larrian" dagoela amarekin, "tratu txar emozionala", "gurasoen gatazkaren baitako erabilera maltzurra" eta "umearen manipulazioa" aipatzen dituzte.

"Mehatxatu ninduten –esan du Idoiak–; esan zidaten guraso-agintea kenduko zidatela aitaren zaintza onartzen ez banuen". Behin behineko neurria hiru urtez luzatu da. Tarte horretan Idoiak astean soilik bi aldiz ikusi du umea, betiere foru zerbitzuko langile baten zaintzapean. "Babesa behar nuen eta eskatu nuen, pentsatuz lagunduko zidatela; inozoa izan naiz".

Eskaera, Eusko Jaurlaritzara

Idoiarena bezalako kasu ugari artatzen dituzte haurren eta familien foru zerbitzuek. GASaren kontrako saretik nabarmendu dutenez, lan handia da horrelako bizipenak jakitera ematea eta aldundien aldetik sindromean oinarriturik ematen ari diren ebazpenak salatzea. "Oso gogorra da, sistemaren hezurra ukitzen ari gara; emakumeen beldurrarekin jokatzen dute, presionatzen dituzte". Gainera, gaiaren inguruan kontzientzia sortzea oso zaila dela esan du Matak. "Seme-alaba kendu dioten ama bati buruz gizarteak ez du ezertxo ere jakin nahi, mesfidantza handia dago emakume hauekiko, oso bakarrik sentitzen dira".

Halere, pozik daude GASaren kontrako sareko kideak. Dagoeneko hiru lurraldetako batzar nagusietan sindromearen erabilera baztertzeko akordioa onartu dute eta pixkanaka sarea ehuntzen ari da. Orain, Eusko Jaurlaritzara zabaldu nahi dute akordioa, adingabeen arretan eta babesean balorazio-irizpideak berrikusteko eta alor horretan ere genero ikuspegia txertatzeko.

Sarearekin harremanetan jartzeko redcontraelsap@gmail.com helbidea erabili dezakete emakumeek


Astelehen Goizak, Kinada eta Itzal Banden I. Topaketan

Banden I. Topaketan ariko diren musika taldeen berri eman du dagoeneko Piztu Lezok. Irailaren 16ko gaualdia berezia izango da lezoarrentzat, baita musikazaleentzat. Izan ere, Banden Topaketa egitasmoak hasi berri diren musika taldeak ibilbidea dutenekin batu eta herrian giro aparta sortzea baitu helburu. Euskarazko musika taldeen hedapena ere jarri dute helburutzat.

Bada, aurtengo edizioan eskualdeko eta inguruko hainbat taldek girotuko dute Lezo: Astelehen Goizak(Oiartzun), “El Quinto Con Tenedor” (Hernani, Donostia, Pasaia), Itzal (Pasai Antxo), Kinada (Lasarte-Oria), Lekoore (Oñati) eta Trilitak (Orereta) joko dute.

Dena den, antolatzaileek dei berezia egin diete emakumeek osatutako musikari eta taldeei. Izan ere, aurtengo deialdian gutxi batzuek ez baitute eman izena, eta datozen edizioetan berauen presentziak gora egitea nahi du Piztu Lezok.

Irailaren 16an ez da sarrerarik ordaindu beharko, ezta aurretiazko izen ematerik egin beharko ere.


Bakarrizketa: Ane Lindane

Mikrotik... Ane Lindane. Euskara eta Euskaraldia tematika duen bakarrizketa umoretsua.

Bukatzean, 2022ko Euskaraldiaren antolakuntzari buruzko informazioa helaraziko da.


Murrizketa berriak epaileekin aztertzen ari da Jaurlaritza

Eusko Jaurlaritzak erantzun du Auzitegi Gorenera jo ahal izatea ez dela Urkulluk eskatu zuena eta, horregatik, lehendakariak ostiralean iragarriko duen neurrien dekretua zehazten jarraitzen duela.


Irakurle taldea: Amin Maalouf idazlearen Los desorientados liburua

Olatzagutia. Irakurle taldea: Amin Maalouf idazlearen Los desorientados liburua. 19:00etan, liburutegian.


'Hemen Debagoiena' saioa osorik: 2020-09-17

'Hemen Debagoiena' saioa osorik: 2020-09-17

Monika Belastegi izendatu dute Goiena Kominikazio Taldeko presidente, eta erreleboa hartu dio zazpi urtez karguan izandako Aitor Izagirreri. Biak izan dira saioan.

Ikasturte hasiera Bergarako Mariaren Lagundia ikastetxean, Elgetako kanpandorreko erlojuaren konponketa lanak, Txatxilipurdiren aisialdi eskaintza ikasturterako, aste bukaerako kultura agenda, eguraldi iragarpena... Hainbat gai daude gaurko saioan ere.


Bertso Astea

22:00. Bertso Musikatuak, Torre Luzeako parkean (euria egiten badu, Modelon).

Ondoren, Basarri Bertsopaper sariaren banaketa.

Informazio guztia, hemen.


[Erreportajea] Kantxan arerio, herrialdeen loturak estutzeko

Bihar eta etzi joko zuzeneko nazioarteko partidak jokatuko dituzte Oiartzunen. Euskal Herriko selekzioak Valentziakoaren bisita jasoko du. Bi herrialdeen arteko hirugarren topaketa izango da. Lehena duela bost urte egin zuten, Oiartzunen; bigarrena, Benidormen eta hirugarrena iaz egitekoak ziren. Joxe Mari Mitxelena oiartzuarra da euskal selekzioaren hautatzailea, eta harremanaren berri eman du.

1928an sortu zen Eskuzko Pilota Jokoen Nazioarteko Konfederazioa (CIJB, bere siglengatik). Hurrengo urtean sortu Euskal Pilotaren Nazioarteko Federakuntza, lehenengoak erremintazko modalitateak onartzen ez zituelako. Bietan Espainiako zein Frantziako selekzioaren aterkiaren pean jokatzen dute euskal herritarrek.

2015ean, CIJBk Hego Euskal Herriko pilotariak gonbidatu zituzten Herbehereetako txapelketa batean parte hartzeko. Selekzio bereko gainontzeko pilotariak valentziarrak ziren; haiek uko egin zioten Espainia bezala jokatzeari, Euskal Herriak joka zezan. «2016an Euskal Herria bezala onartu zigutenean, aitortza moduko bat egin genien valentziarrei, esker ona azaltzeko. Lehenengo topaketa egin genuen urte hartan». Izan ere, Mitxelenarentzat, Valentziak «izugarrizko apustua» egin zuen Euskal Herriak joka zezan. «Kirol arazoa baino, arazo politikoa da selekzioaren ofizialtasunarena. Valentzian, adibidez, pilota indartu nahi dute, eta gobernuak sortu du zuzendaritza bat pilota sustatzeko. Generalitateko Kirol zuzendariaren maila hierarkiko bera du».

Joko zuzenak Europa, Asia eta Amerikan jokatzen direla nabarmendu du Euskal Herriko hautatzaileak. Joko eta araudiei dagokienez, ez dago ezberdintasun handirik; bakarra, pilota da. Euskal Herrian 90-100 gramokoarekin jokatzen da, eta nazioartean 30ekoarekin.«Nazioartean pisua hogeita hamar gramokoa denez, horrekin jokatuko dugu. Munduan badaude 21 herrialde jokatzen dutenak gure bote luzean bezala; gu gara bakarrak pilota pisutsuak dituztenak. Kolonbian hirurogeita hamarrekoarekin jokatzen dute. Pelota goxo-goxoak dira, baina beraien besoak eta eskuak ohituta daude. Guk moldatu behar dugu». Munduko Txapelketarako entrenatzeko komeni zaiela gaineratu du Mitxelenak. Partida guztiak jokatuko dituzte pilota arinagoekin, etziko pasakakoa izan ezik. Bi hilabete daramate entrenatzen, Beheko Plazan; asteazkenetan neskak eta ostegunetan mutilak.

Mitxelenak kanpoko pilotarien maila nabarmendu du. «Valentziako Altuna edo Artola balira bezala da», alderatu du. Euskal Herriko selekzioa herrialde guztietako pilotariek hornituko dute, tartean Oiartzungo neska batek.

EGITARAUA

Bihar, larunbata, hilak 3

10:30ean: gizonen bote luze partida.

12:00etan: emakumeen plaza libreko partida.

13:00etan: gizonen plaza libreko partida.

17:00etan: emakumeen mahai jokoko partida.

18:00etan: gizonen mahai jokoko partida

Etzi, igandea, hilak 4

11:00etan: Emakumeen pasaka eskuz partida.


Arteaga II.ak ez du Baikon jarraituko

Lasarte-Oriako aurrelari gazteak irailaren 17an jokatuko du bere azken partida Bilboko enpresarekin.

Axier Arteagak ez du Baiko Pilotako pilotari izaten jarraituko datorren irailetik aurrera, Bilboko enpresak asteazken honetan jakinarazi duenez. Horrela, Lasarte-Oriako aurrelariak irailaren 17an jokatuko du azken partida Baikoko kide gisa, bere herrian.

Arteaga II.ak (26 urte) 2016an egin zuen debuta profesionaletan Tolosako Beotibar pilotalekuan, eta, ordutik hona, 300 partida inguru jokatu ditu.

2017an eta 2020an, Promozioko Buruz Buruko txapelketak irabazi zituen Bakaikoaren (22-18) eta Elordiren (22-12) aurka, hurrenez hurren.

Halaber, 2017an ere, Promozioko Binakako Txapelketa bereganatu zuen Erasunekin batera, Peña II-Salaverri bikotearen aurka (22-12).

Argitaratutako oharrean, Baikok "eskerrak" eman dizkio Arteaga II.ari "urte hauetan enpresan erakutsitako profesionaltasunagatik", eta onena opa dio etorkizunerako.


Garazi Estebez, Gipuzkoako erlojupeko txapeldun junior mailan

Gervais Memoriala jokatu dute gaur, Alegian, eta emakumezkoen junior mailan, aretxabaletarrak ezarri du denborarik onena. Bigarren beste aretxabaletar bat sailkatu da: Xubane Garai. Gizonezkoen junior mailan, aldiz, Danel Casais oñatiarrak gertu izan du garaipena. Azkenik, Elite mailan, Azkarate anaiak lehiatu dira: Asier zazpigarrena izan da eta Andoni, hamaikagarrena.

29 minutu eta 20 segundo behar izan ditu Estebezek 18 kilometroko ibilbidea egiteko eta Garaik, berriz, bederatzi segundo gehiago.

23 urtez azpikoetan, Azkarate anaiak

Asier eta Andoni Azkarate anaiak 23 urtez azpikoen kategorian lehiatu ziren. Grupo Eulen taldeko ziklistak, zazpigarren eta hamaikagarren lekuetan sailkatu ziren, hurrenez hurren, 33.07ko eta 34.36ko denborak eginez. Maila horretako ziklista onena, eta Gipuzkoako txapeldun Xabier Mikel Azparren izan zen (30.19).

Junior mailan, oñatiarrak

Gizonezkoen junior mailan, aldiz, Asier Pozo izan da txapelduna, 24 minutu eta 20 segundoko markarekin –ibilbide bera egin dute–. Bi segundo gehiago behar izan ditu Casaisek ibilbidea osatzeko, eta bigarren postuarekin konformatu behar izan du. Bestalde, Aimar Erostarbe bosgarren sailkatu da –24.47– eta Unai Cueva hamaikagarren –25.56–.


Mikel Aiestaranek V. Manu Leguineche Katedrako Kazetaritza saria irabazi du

Aiestaranen "independentzia, zorroztasuna, egiaren aurrean agertutako errespetua eta bere ibilbide profesionalean erakutsi duen adierazpen askatasunaren defentsa" nabarmendu ditu epai-mahaiak.

Mikel Aiestaran kazetari eta gerra korrespontsalak Espainiako V. Manu Leguineche Katedrako Kazetaritza saria lortu du. Manu Leguineche Katedra Guadalajarako Diputazioak, Espainiako Kazetarien Elkarteen Federazioak (FAPE), Alcalako Unibertsitateak, Unibertsitateko Fundazio Nagusiak eta Brihuegako Udalak deitutako saria da. Guadalajarako Diputazioaren biltzar aretoan bildutako epai-mahaiak Aiestaranen "independentzia, zorroztasuna, egiaren aurrean agertutako errespetua eta bere ibilbide profesionalean erakutsi duen adierazpen askatasunaren defentsa" nabarmendu dituzte. Gerra korrespontsal moduan hamar urteko ibilbidean egindako lana aitortzeaz gain, bere erreportajeen "literatur izaera berezia" eta bere istorioen protagonistek bizi dituzten baldintza gogorren berri emateko duen "sentsibilitate aparta" ere goraipatu ditu epai-mahaiak. Sari moduan, 8.000 euro jasoko ditu Aiestaranek eta Alcalako unibertsitateko ohorezko irakasle izendatuko dute. Horrez gain, kazetariak eskultura bat ere jasoko du oroigarri gisa. Jasotako sariaz aritu da Aiestaran Euskadi Irratiako Faktoria saioan. Bertan adierazi duenez, "sari potoloa" da eskuratu duena. Hemen entzun daiteke elkarrizketa.

Sariak sarien atzetik 2015eko azaroan Euskal Kazetarien Elkarteak eta Kazetarien Euskal Elkargoak emandako Euskal Kazetariak saria jaso zuen Aiestaranek. Iaz, berriz Porquet saria eman zion Huescako Kazetaritza Digitalaren Biltzarrak.


57.433 euro, 36 gazteri alokairu ordaintzen laguntzeko

Udalak 2017tik du martxan gazteak etxetik emantzipatzeko programa eta hori da aurten bideratutako diru-kopurua. Aurten 40 eskaera jaso ditu Udalak, eta lau ukatu ostean, 36 gaztek baliatu dute etxetik joateko alokairuen laguntza. Aurtengo laguntzak azaroaren 30era arte eska daitezke.

Laguntzak eskuratu ahal izateko, hainbat baldintza bete behar dira, besteak beste: 18 urte 35 urte bitartean edukitzea, eta lau urtez Arrasaten erroldatuta egon izana. Baldintza guzti-guztiei buruzko xehetasunak lotura honetan aurki ditzakezue.


Baskonia-Joventut partida, atzeratuta Arabako taldean antzeman diren positiboengatik

Larunbat honetan jokatzekoa zen Endesa Ligako neurketa atzeratu egin da Baskonian antzeman diren covid-19 koronabirus kasuengatik. Klubak ez du zehaztu zenbat kidek eman duten positibo.

Larunbat honetan jokatzekoa zen TD Systems Baskonia-Joventut partida atzeratuta geratu da Arabako taldean antzeman dituzten positibo berriengatik. Klubak ez du zehaztu zenbat kidek eman duten positibo covid-19an.

Hala ere, Baskoniak analisi berriak egingo ditu ostiralean, eta orduan zehaztuko du zenbat kidek eman dute positibo covid-19 koronabirusa antzemateko frogetan.

Gaur arte, Baskoniako lau kide egon dira etxean isolatuta Tadas Sedekerskisek alta jaso ostean, eta horregatik atzeratu behar izan ziren Acuna GBC eta Unicaja taldeen aurkako norgehiagokak.


Gaztediri irabazita, multzoko lehen postua ziurtatu zuen Hernanik

Bi jardunaldiren faltan, matematikoki lehenengo postua ziurtatu dute trikoloreek.

Ohorezko B mailako A multzoaren lidergoa matematikoki ziurtatzeko aukera zuen Hernanik, eta ez zuten hutsik egin. 38-20 nagusitu ziren trikoloreak, eta modu ezinhobean bukatu zuten Landareko azken partidua. Talde gasteiztarra zen Hernaniri lehenego postua kentzeko aukerak zituen bakarra, eta garaipen honekin bakarrik geratu dira hernaniarrak sailkapenaren goialdean.

Postua erabakita duten arren, bi partidu geratzen zaizkie oraindik liga bukatzeko. Lehenengoa Universitario Bilbao taldearen aurka, apirilaren 2ko asteburuan; bigarrena, berriz, Urbibealdearen kontra izango da, apirilaren 16ko asteburuan. Bi norgehiagokak etxetik kanpo jokatuko dituzte.

Landareko azken partiduan irabaztea lortu zuten trikoloreek.

Gupidarik gabe jarraitzen dute 18 eta 16 urtez azpikoek

Sekulako maila erakusten ari dira Hernaniko 18 eta 16 urtez azpiko taldeak. Getxoren kontra jokatu zuten bi taldeek, eta nagusitasun haundiarekin lortu zituzten garaipenak.

18 urtez azpikoek 97-3 irabazi zioten talde bizkaitarrari, eta beste behin argi geratu zen ligako talde indartsuena dela. Lehenengo postuari erraz eusten diote trikoloreek, orain arte jokatutako 14 jardunalditan 14 garaipen eskuratuta. Elorrioren aurka jokatuko dute asteburuan.

16 urtez azpikoak ere ez dira atzean geratzen. Tarte txikiagoagatik, baina 32-12 irabazi zioten Getxori. Denboraldi bikaina osatzen ari dira hernaniarrak; orain arte jokatutako 12 partiduetatik 11 garaipen eta porrot bakarra jaso dituzte. Atseden hartzeko tartea izango dute asteburu honetan, eta hilaren 25ean itzuliko dira lehiara.


Euskadik covid-19aren transmisio "altuko" agertokia utzi du, intzidentzia metatua 298 kasuraino jaitsi baita

Zainketa intentsiboetako unitateek bi paziente gehiago erregistratu dituzte, 73raino, baina 198 dira gela arrunetan dauden pazienteak, eta ospitaleratze berriak 37raino jaitsi dira.

Euskadik covid-19aren transmisio "altuko" agertokia utzi du, 300 kasuetatik behera egin baitu 100.000 biztanleko 14 egunetan intzidentzia-tasa metatuak 298,95ean geratu baita, uztailaren 10etik gertatzen ez zena.

Horrela, Eusko Jaurlaritzaren Bizi Berri IV Planaren arabera, intzidentzia-tasa horrekin Euskadi eremu laranja izenekotik horira igaro da, hau da, transmisio-maila altutik maila tenkatura igaro da. Maila horretan, 100.000 biztanleko 14 eguneko intzidentzia-tasa 300 eta 150 kasu artekoa da.

Pandemiak Euskadin izan duen bilakaerari buruz ostegun honetan jakitera eman dituzten datuen arabera, iraileko lehen egunean 5.930 proba egin zituzten EAEn, eta 397 positibo berri atzeman zituzten, aurreko egunean baino 35 gutxiago; beraz, positibotasun tasa % 6,7koa izan zen, bezperan baino sei hamarren gehiago.

Positibo berrietatik 50 Araban detektatu dituzte, 199 Bizkaian, 136 Gipuzkoan eta 12 Euskaditik kanpo bizi diren pertsonen artean. Bizkaiko eta Arabako intzidentzia metatuek 300 kasutik behera egin dute, eta Gipuzkoa maila horian kokatu da, transmisio-egoera "altua" atzean utzita.

Bizkaiak 298,86 kasu izan ditu, eta Arabak 289,82; Gipuzkoak, berriz, 283,29 kasu. EAEko hiru hiriburuetatik, Arabakoak bakarrik jarraitzen du 300 (317,23) gainetik, eta lurraldeko udalerrien artean intzidentzia metatuak ere hobera egin du; izan ere, 11 dira (bezperan baino hiru gutxiago) gorriz daudenak, horietatik sei Bizkaian eta bost Gipuzkoan.

Ospitaleetan 37 pertsona ospitaleratu dituzte asteazken honetan, asteartean baino hamaika gutxiago, eta ZIUek 73 gaixo dituzte, aurreko egunean baino bi gehiago. Guztira 198 pertsona daude gela arruntetan ospitaleratuta EAEn, abuztuaren 31n baino 14 gutxiago. Guztira, 271 gaixo daude EAEko ospitaleetan.

Birusaren birsorkuntza-tasa, kasu positibo bakoitzak zenbat pertsona kutsatzen dituen neurtzen du, 0,82an mantentzen da. Lurraldez lurralde, Araban (0,76) eta Gipuzkoan (0,83) ez da aldaketarik izan, eta bi ehunen jaitsi da (0,82) Bizkaian.

Bestalde, Gipuzkoako erresidentziatan beste bi positibo antzeman dituzte eta, beraz, zazpi dira kutsatuta dauden adinekoak.

Gipuzkoako Foru Aldundiak jakinarazi duenez, positibo berriak Donostiako Aldakoenea egoitzan detektatu dituzte. Legazpiko Santa Cruz zahar-etxean, berriz, bost pertsona daude kutsatuta.

2020ko abuztutik, 770 egoiliar sendatu dira eta 166 hil dira Gipuzkoako egoitzetan.

Sigue las recomendaciones ante el coronavirus de las autoridades sanitarias. Si vives en la CAV y presentas síntomas, llama a tu centro de salud habitual. También el Consejo Sanitario atenderá a las personas en el teléfono 900 20 30 50, ofreciendo información y resolviendo dudas sobre el coronavirus. Si vives en Navarra, llama al teléfono del Consejo Sanitario: 948 290 290. Recuerda que la manera más eficaz para prevenir la propagación de la covid-19 es la utilización de la mascarilla, airear los espacios, guardar la distancia de seguridad y el lavado de manos.


Osasun zentro berria zabaldu gura du Ugaok “herritarrei zerbitzu gehiago eskaintzeko”

Ugaoko Udalak osasun zentro berria zabaldu nahi du herrian, Ekaitz Mentxaka alkateak joan den ekainaren 28ko osoko bilkuran adierazi zuenez. Gaur egun kontsultategia dago herrian: “Osasun zentroa gero eta txikiagoa geratzen ari da eta gaur egungoa handitu edo hobetzeko aukerarik ez dago. Horregatik, beste lekuren batean osasun zentroa jartzeko aukeren bila hasi gara”, dio Mentxakak. Jane jauregiaren atzekaldeko aparkalekua proposatu dio Udalak Eusko Jaurlaritzari. Momentu honetan Jaurlaritzaren erantzunaren zain dago Udala.

“Gaur egungo osasun zentroaren egoera ez da txarra”, argitu du Mentxakak. “Aparteko zerbitzu batzuk eskaintzeko aukera egon badago, baina gaur egungo eraikinean hori eskaintzeko modurik ez dago”, aitortu du. Zerbitzu horiek esakini ahal izateko osasun zentro berria jartzeko aukerak aztertzen ari da Ugaoko Udala hortaz.

Ildo berean, Ugaoko EH Bilduk Osakidetzaren egungo egoera salatu du: “Hau guztia ez da pandemiaren errua, ez zen pandemiarekin hasi. Murrizketak eta planifikazio eza, eta osasun sistema publikoa pribatuaren mesedetan ahultzeko estrategia aspaldiko kontuak dira”, dio Aritz Millan EH Bilduko zinegotziak: “Herri txikietan medikuarengana joateko beste herri edo hiri batera joan beharko dute. Hori ez da aldaketa kultural bat, oinarrizko eskubide baten aurkako eraso bat baizik, pertsona guztiok kalitatezko arreta sanitario publikoa jasotzeko eskubidea dugulako”.

Etorkizuneko proiektua

Mozio bezala aurkeztu zuen gaia EH Bilduk Ugaoko ekaineko osoko bilkuran, baina Udalak ez zuen gai-zerrendan sartu: “Udalbatzetan gure eskumenekoak edo ugaotarrongan eragina duten gaiak jorratzen ditugu soilik”, eta gaur egungo osasun zerbitzua “normaltasunez funtzionatzen ari dela” argitu du Mentxaka alkateak: “Osasun zentroa baliabide guztiekin zabalik dago langile guztiekin eta ordutegiak errespetatuz”, azpimarratu du alkateak, eta Ugaoko EH Bilduk aurkeztutako mozioa “orokorra” bezala definitu zuen.

Osasun zentro berriari datak jartzeko orduan, “etorkizuneko proiektua” dela aurreratu du Ekaitzek. Proiektua martxan jarri duten arren, urte batzuk barru gauzatzea gustatuko litzaioekeela aurreratu du alkateak: “Proposamenaren erantzunaren zain gaude oraindik. Baiezkoa izatekotan, aurrekontuen barruan jaso beharko lukete proiektu hau. Era honetako prozesuak luzeak izan ohi dira, baina Ugaoko Osasun zentroaren kasuan, behintzat martxan jartzea lortu dugu”.


Elkarretaratzea Elizondon LGTBI+ Harrotasunaren egunean

Hainbat herritar bildu ziren atzo arratsaldean Elizondoko plazan Ernaik eta Baztan Iñarrosik egindako deialdian, «harro bezain aske» bizi nahi dutela aldarrikatzeko. Ondoko adierazpenaren irakurketa ere egin zuten:

Argazkiak: Aintzane Ariztegi

Behingoagatik, historikoki lehendabizikoz, elkartu gara ekainak 28aren harira Elizondoko plazan eta zenbaiten burutik pasatu da; «bazen ordua!». Orain hemen mikrofonoan boterea dugula baliatuz, jakin beharreko zenbait gauzez solastatuko gara, nahiz eta ezinen ditugun denak testu honetan sartu. Haietako bat sexilioa dugu eta denei zeharkatzen digulakoan gaurkoan honetaz solastatu nahi dugu.

Diskurtsoa arront ongi barneratua dugun garai hauetan, ikaragarria da nola elikatzen den normatibitatea. Eta hori zer dugu? Nola eraman behar duzun ilea, nola beztitu beharra zaren, zer gustatu beharra zaitun, norekin ibili beharra zaren… eta aunitzek erranen duzue: «doike! ez zait batere inporta parekoaren gustua eta bizimodua, egin dezala nahi duena!», baina hau ez da aski. Kontu eman behar gara gure eguneroko praktikaz eta hizkuntzaz edo diskurtsoaz elikatzen dugula normatibitate hau; errate baterako, esperantzetan dagoen bati ume hori neska edo mutikoa den galdetuz, etxeko moñoña printzesari bizikleta arroxa erosiz, baloiarekin jostatzea nori dagokion erabakiz, bikote harremanak nolakoak izan behar diren helaraziz, halako arropa eta begarritekoak pertsona zehatzei jantziz… eta segi eta segi eta segi, normatibak ito arte.

Zenbat jarrerek elikatzen duten normatibitatea! Sortu aitzinetik hasten gara irakurketa normatibo honekin, eta pentsa ezazue noraino ailegatu daitekeen helduarora biztartean. Nola ezta bada sexiliatuko bat halako testuinguru batean ongi egoten uzten ez badiogu?

Zenbat lagun urte luzez lekutu dira, eta gaur den egunean, oraino lekutzen dira gune seguru baten bila. Denok dugu honen gaineko ardura; hortaz, hausnartzerat gonbidatzen zaituztegu, Baztan seguru eta anitz bat lortzeko.


Ekainaren 28ko mural batean "Udalak egindako zentsura" salatu du Getxoko EH Bilduk

"Udalaren jarduketa absurdo eta zentsuratzailea" salatu du Getxoko EH Bilduk sare sozialen bitartez, ekainaren 28an, LGTBIQ+ harrotasunaren eguna dela eta egindako mural batetik esaldi bat ezabatzeagatik. Hain zuzen ere, "Inposaturiko ateak ireki" esaldia kendu dute jatorrizko muraletik.

"Beste behin ere, kontrolpean ez duen mezu ororen kontra egiten du Udalak", kritikatu du EH Bilduk bere Facebook orrian. Hemen ikus daiteke koalizioak argitaratutako argazki bikoitza:


Zirimararen aurkezpen saioa gaur Zubietan

Datorren ikasturterako matrikulazio epea ireki aurretik, ate irekien saioak eta informazio bilerak iragarri dituzte egunotarako Zirimararen eta multikirolen sustatzaileek. Gaurkoa Zubietan.

Irailetik aurrera Zirimaran edo multikiroletan parte hartu nahi duten gaztetxoen gurasoei begirako deialdi sorta egunotan. Maiatzaren 15ean 2023-24 ikasturterako matrikulazio epea zabaldu aurretik, ate irekien saioak eta informazio bilerak iragarri dituzte egunotarako. Zirimara egitasmoaren nondik norakoak ezagutzeko aukera izango dute gaur Zubietan.

Ekimenon sustatzaileek gogorarazi dutenez, "Eskola Kirolean parte hartzeko derrigorrezkoa da kiroldegiko bazkide izatea, norbanako edo familiako modalitatean; 2021az geroztik, eskolaz kanpoko kirolean aritzeko zein kiroldegiko abonamendurako hobariak edo dirulaguntzak daude, norberaren errentaren araberakoak".

Informazio bilerak

Hurrengo ikasturteko Eskola Kiroleko Zirimara (LH1-2-3-4) eta multikirolen (LH5-6) informazioa

eman eta plangintza aurkezteko informazio bilerak deitu dituzte egunotan:

• Maiatzak 11: LH5-6 mailatan egongo diren ikasleen familientzat. (Agerialdeko jangelan,

17:00etan).

Ate irekiak

Zirimara hobekiago ezagutzeko ate irekien saioak antolatu dira:

Zirimara Usurbilen:

• Maiatzak 16. HH5-LH1-LH2 (16:30 – 18:30)

• Maiatzak 11 eta 18. LH3-LH4 (16:30 – 18:30)

Zirimara Zubietan:

• Maiatzak 10 eta 11. 16:45-18:15.

Zirimara Aginagan:

• Maiatzak 15. 16:45-18:15.

Zirimara familian

• Maiatzak 16. 0-6 urte (17:30-18:30).

Izen-ematea

Hilabete honetako bigarren hamabostaldian zabalduko dute 2023-24 ikasturtera begirako izen-ematea; maiatzaren 15etik 26ra. Online bideratu beharko da, esteka honetan: Eskola Kirola.

Ordainketa: ES45 3008 0259 1121 8354 1214 (ikastolako kontu korrontea).

Ordainketaren agiria eskolakirola@udarregi.eus helbidera bidali behar da.


Marga Bravo: barikuko kronika

Marga Bravok eman dio amaiera euskararen alde astelehenean abiatutako erronkari. Bost egunez, adin-tarte ezberdinetako bost lagunek euskaraz bizitzeko saiakera egin dute; egunez egun, guztiek jakinarazi dute bideo bidez zeintzuk izan diren bakoitzari zegokion egunean bizitakoak. Hona hemen azkena.


Udal ekipamenduen plan zuzentzailearen parte-hartze prozesuko ekipamenduen erabileraren diagnostikoari buruzko galdetegia betetzeko epea uztailaren 6an amaituko da

Galdetegia hauen bidez bete daiteke: Amurrioko bizilagunen etxeetako postontzietan utzitako liburuxken bidez; udalaren webgunearen bidez, online; eta uztailaren 2an, merkatuan egongo den standean. Orain arte, 138 galdetegi zenbatu dira, eta horien bidez, udal-instalazioen egungo egoera ezagutzea eta haien beharrak hautematea bilatzen da.

Udal Ekipamenduen Plan Zuzentzailea egiteko diagnostiko-fasean herritarrei irekitako parte-hartze prozesuak aurrera jarraitzen du. Orain arte 130 inkesta baino gehiago erregistratu dira herritarren eskura jarritako bideen bitartez. Uztailaren 6ra arte, Amurrioko bizilagunak udalerriko ekipamenduei buruzko iritzia emateko garaiz daude.

Galdetegia udalerriko etxe guztietara bidali da, eta Udaletxeko sarreran, Kultur Etxean, Udal Liburutegian eta Bañueta kiroldegian dauden postontzietan entregatu ahal izango da. Halaber, galdetegia online ere bete ahal izango da esteka honen bidez:

https://site.zoom.eus/survey.html?tokeni=amu

Gainera, uztailaren 2an, aurreko ostiralean bezala, stand bat jarriko da merkatutik gertu, galdetegia betetzen laguntzeko eta beharrezkoak diren zalantzak argitzeko. Bestalde, herrilaguntzaileek udal eraikinetara hurbiltzen jarraituko dute galdetegia betetzen laguntzeko.

Diagnostiko-faseko parte hartzea osatzeko, aurrez aurreko gaikako 3 saio egingo dira (kulturari, kirolari eta gizarte/asistentziari buruzkoak) irailean.


Begirale izan nahi duten gazteek topaketa egingo dute

SEGURA // Segurar haur eta nerabeekin aisialdian lan egin nahi duten gazteei Txatxilipurdi aisialdi elkarteak aholkuak eskainiko dizkie gaur, 16:30ean, Denon Gelan, Segurako Udalaren laguntzarekin. Deialdi irekia da. Debagoienako elkarteak 40 urte baino gehiagoko esperientzia du haur eta nerabeen aisialdian.


Berbalagunen Baskot Gauak magia-poteoa, trikimailuak eta sorpresak ekarriko ditu Basaurira

Gabonen atarian, Hego Uribeko berbalaguneko arduradunek kapela kuriosoen Baskot Gaua prestatu dute bihar, abenduak 16. Aurten, berritasun modura, ez dute San Jose ikastetxean egingo: horren ordez, Basauriko kaleetan zehar egingo dute magia-poteoa, Ibon Magoaren laguntzarekin eta musikarekin, 19:30ean hasita Basauriko Zutarri tabernan.

Bertan parte hartzeko baldintza bakarra kapela buruan jantzita eramatea dela azaldu dute Berbalagunetik. Ibon Magoak trikimailuak egingo ditu kalez kale eta talde txikietan jolasak prestatuko dituzte. Magia-poteoan sari bereziak banatuko dituztela iragarri dute Berbalagunetik, horien artean kapel onenari.


14 positibo izan dira azken egunean Tolosaldean

Tolosan 6, Baliarrainen 3, Lizartzan eta Zizurkilen bina eta Abaltzisketan positibo bat atzeman dituzte.

Osasun sailak emandako datuen arabera, 8.918 test diagnostiko egin zituzten atzo, eta horietatik, 501 (%5,6) positiboak izan ziren. Gipuzkoan, 172 positibo izan ziren, tartean, 14 Tolosaldekoak.

5.000 biztanletik gorako Tolosaldeko herrien kasuan, Amasa-Villabonak 185eko tasa du, beraz, kolore horian dago, eta Tolosa, 340ko tasarekin, kolore laranjarekin dago. Osasun eremuei begira, Alegiakoa (461) kolore gorrian dago, Tolosakoa (312) laranjan, eta Ibarrakoa (216) eta Villabonakoa (256) horian. Tolosaldeko ESIa (287) kolore horian dago.

Ospitaleen egoerari dagokionez, COVIDaren ondorioz 66 pertsona ospitaleratu zituzten atzo, eta COVIDa duten 80 pertsona ZIUn daude.


Marcelino Garcia Toral izango da Athleticen entrenatzaile berria

Talde zuri-gorriak ofizial egin du aurreakordioa duela entrenatzaile asturiarrarekin. Hartara, bera izango da taldearen ardura hartuko duena Gaizka Garitanoren ordez.

Athletic Clubek igande honetan iragarri duenez, "Marcelino Garcia Toral entrenatzailearekin aurreakordioa lortu du" gizonezkoen lehen taldearen ardura har dezan, "2022ko ekainaren 30era arte".


Nagusia 80 eraikineko aldamioak erosi egingo ditu Azkoitiko Udalak

2009.urtean jarri zizkioten aldamioak eraikinari, eta errentagatik hilero 6.027 euro ordaindu ditu udalak ordutik.

Nagusia 80ko eraikina aldamioek eusten dute 2009tik. (Ana Abarisketa) Azkoitiko Nagusia 80 eraikinari eusten dioten aldamioak erostea onartu zuen Azkoitiko Udalak asteazkeneko udalbatzarrean. 50.000 euro bideratuko ditu erosketara, izan ere, alokatuta izan ditu orain arte aldamioak, hilero 6.027 ordainduz. 2005. urtean hustu zuten eraikina udalak aginduta, orduko azterlanen arabera erortzeko zorian zegoelako. Eraikinaren aurrealdea babestutako ondarea da eta, beraz, zaharberritzea da aukera bakarra. Eraikinaren jabeak, Eusko Jaurlaritza eta Azkoitiko Udala daude auzian sartuta. 2009an jarri zizkioten aldamioak eraikinari, eta halaxe jarraitzen du egun. EAJk eta PSE-EEk proposamenaren alde bozkatu zuten, eta EH Bildu eta Irabazi Azkoitia Bai abstenitu egin ziren. Urrategi Alberdi EH Bildu koalizioko bozeramaileak gogoratu zuen, pasa den maiatzaren 25ean jaso zuela Azkoitiko Udalak epailearen erabakiaren berri, hau da, udal eta foru hauteskundeen biharamunean, eta ondorioz, ezin izan zutela aurreko agintaldian gaia landu.

Nekane Larrañaga, %50ean Udal bilkuran onartutako beste puntuetakoa da Nekane Larrañaga Festak, Kirola, Kultura eta Gazteria arloen arduna, %50eko jardunean aritzea. Ordainsaria Eudelek finkatutako irizpideen araberakoa izango dela jakinarazi zuen Javier Zubizarreta alkateak, baina ez zuen zehaztu zenbatekoa. Azkenik, EH Bilduko bozeramaile Urrategi Alberdi eta Jexux Oteiza zinegotziaren dimisioak onartu ziren. Idoia Uranga koalizioko zinegotziak testu bat irakurri zuen, azken urteetan egindako lana eskertuz biei.


'Trash'

Trash filma emango dute. Sarrerek 3,80 euro balio dute.


Erika Elizari hernaniarra saritua, 'Literatura Martxan' lehiaketan

Guztira 200 lan inguru aurkeztu dira ekimen honetara: «horietatik, %63 emakumeek idatzi dituzte, eta %37 gizonek».

Pasa den hilabetean, Harkaitz Millan, Gipuzkoako Foru Aldundiko Kultura, Lankidetza, Gazteria eta Kirol diputatuak eta Rafaela Romero Mugikortasuneko eta Lurralde Antolaketako diputatuak, Literatura martxan lehiaketaren lehen edizioko sariak banatu zituzten, Foru Jauregian, saritutako 4 pertsonekin egindako topaketa pribatu batean.

Lehenengo sarietako bat, Erika Elizari hernaniarrari eman zitzaion; gaztelaniaz eta euskeraz egindako mikrorelatoengatik. Erika Elizarik, beraz, honako sariak jaso zituen: bizikleta elektrikoa, Mugi txartela kargatzeko 100 euro eta liburu-dendan gastatzeko zenbateko bereko bonua.

200 lan inguru, lehiaketara

Lehenengo edizio honetarako deialdira 200 lan aurkeztu direla azaldu du Gipuzkoako Foru Aldundiak: «horietatik, %63 emakumeek idatzi dituzte eta %37, berriz, gizonek».


Bernardette superstar

Joan den igandean Lurdan sartu bezain laster (frantsesez Lourdes), begi-bistan geratu zitzaigun Bernardette zela hango izarretako bat —bestea zen bertako Ama Birjina, zeina milaka eta milaka iruditan agertzen baitzen nonahi. --> Jarraitu irakurtzen


Iturmendiko kintoak Santa Ageda egunean

Aurten zazpi kinto daude Iturmendin, eta kinto gazte eta kinto zaharrekin batera etxez etxe eskean aritu ziren larunbatean. Guztira, 22 kintok osatzen zuten segizioa.


Donostia Gazteriak etxebizitza kolaboratiboen inguruko jardunaldiak antolatu ditu

Donostiako Udaleko Gazteria sailak eta Euskadiko Gazteriaren Kontseiluak (EGK) jardunaldiak antolatu dituzte etxebizitzaren gaia lantzeko. ‘Etxebizitza kolaboratiboak, elkarrekin bizitzeko eredu feministak‘ lelopean izango dira urriaren 14ean eta 28an.

Etxebizitza da bi erakundeentzat “azken urteetako kezka nagusi”a, eta oraingoan “arkitektura zurrun baten pean eraikitzen den familia tradizionalaren” eredutik urrundu eta bizitzeko “beste moduen” inguruan gogoeta egin nahi dute, “Zer dira etxebizitza kolaboratiboak eta zer eraldaketa feminista ekar dezakete horrelako ereduek?” galderari erantzuna bilatuz.

Gai hau aztertzeko antolatu diren jardunaldietan bi saio egingo dira. Lehena urriaren 14an izango da. Saio honetan Elkarrekin Bizi proiektua aztertuko da, Donostian gauzatu nahi izan den etxebizitza proiektu kolaboratiboa. Hiru hizlarik parte hartuko dute mahai inguran: Eva Salaberria (Donostiako Udaleko ordezkaria), Hiritik At-eko (proiektuaren eragilea) partaidea eta Sostre Civic elkarteko kidea. Tabakalerako Kutxa Kultur plazan izango da, arratsaldeko 18:00etatik 19:30era.

Jardunaldiaren bigarren saioa urriaren 28an izango da eta etxebizitza kolaboratiboei buruzko hausnarketa teorikoak eta bizi-esperientziak dituzten zazpi emakume izango dira bertan. Bigarren saio hau ere Tabakalerako Kutxa Kultur plazan izango da, arratsaldeko 18:00etatik 19:30era.

Saioa amaitzeko ‘Ibaia”, Uxue Alberdik idatziriko fabula musikatua aurkeztuko da. Usurbilgo hirigintza feministaren fabula da, arkitektura eta hirigintza feminista baten bidez eraiki litekeen etorkizuna irudikatzen duena, eta Alberdiren beraren ahotsetik eta Amoranteren musikaren eskutik entzun ahal izango dena.

Jakinarazi dutenez, osasun eta segurtasun neurriak bermatzeko beharrezkoa izango da aldez aurretik izen-ematea eta musukoa erabiltzea. Aurtengo ekitaldian interesa duten pertsonek honako bide hauek jarraituz eman dezakete izena:

Galdetegia: https://labur.eus/L9H0c

Telefono zenbakia: 688737092 (Ane) / 615749929 (Irati)

Posta elektronikoa: etxebizitza@egk.eus / berdintasuna@egk.eus


Bertan behera utzi dute Iruña-Veleian proba gehiago eskatzeko gose greba, 99 egunen ostean

Arabako Foru Aldundiak aztarnategiarentzako hurrengo urteetarako plana diseinatzeko prozesua jarriko du abian, eta Jose Mari Lejardik kultur diputatuarekin izandako bilkuraren ostean hartu du protesta eteteko erabakia

Amaitu du gose greba Jose Mari Lejardi Gabixola-k. Guztira, 99 egun pasatu ditu ezer jan gabe Iruña-Veleiako aztarnategiko piezei proba gehiago egiteko eskatuz, eta gaur eman du amaitutzat protesta. Datozen hilabeteetan da Arabako Aldundia aztarnategirako hurrengo plana prestatzen hastekoa, eta ikerketa arkeologikoei berrekitea da asmoa. Hain zuzen ere, Ana del Val kultur diputatuarekin izandako bilkuran plan berriari buruzko azalpenak entzun ondoren erabaki du Lejardik protesta etetea. «Egoera berrian konfiantza eduki arren, beti egongo gara erne». Ohar baten bidez zabaldu dituzte erabakiari buruzko nondik norakoak grebalariak eta hareki bat egin dutenek. «Borroka adoretsuari esker, osasuna eta bizitza arriskuan jarriz, Iruña-Veleia desagertzea nahi dutenak garaituak izan dira».

Uztailaren 23an bost pertsonak hasi zuten greba, baina Lejardi izan da ordutik grebari modu jarraituan eutsi dion bakarra. Voxekin salbu, Eusko Legebiltzarrean ordezkaritza duten alderdi politikoetako ordezkariekin eta beste hainbat eragilerekin bilerak egiten aritu dira azken asteetan. Grebalarien hitzetan, talde guztiek onartu diete Iruña-Veleiako auzia zientziaren bidez ebatzi behar dela. Nahiz eta, zehaztu dutenez, inork ez duen «lehen urratsa» egin nahi izan. Aldundiko kultur diputatuarekin izandako bilkurak desblokeatu du egoera, ordea. Grebalariek esandakoaren arabera, plangintza «arrazoituagoa» egin nahi duelako aldundiak aztarnategirako, eta aztertu ez diren grafitoak gorde eta aztertzeko asmoa adierazi dietelako. Indusketak zuzentzeko arkeologo independente bat kontratatzeko asmoa duela ere helarazi zietela diote grebalariek.

Aztarnategirako plan berria

Berez, 2020an amaitzen da orain arte aztarnategiko lanak gidatu dituen plana, eta berria martxan jartzea da aldundiaren asmoa. Koronabirusak moteldu egin du prozesua, ordea.

Aldundiko iturriek BERRIAri baieztatu diote bilkura egin egin zela, eta esan dute herritarren eskariak jasotzeko asmoa dutela eta, ondorioz, Lejardik helarazitako eskariak ere kontuan hartuko dituztela. Aldundiak berez, abendurako aztertu nahi zituen aztarnategia gidatu duen 2010-2020 kanpainari buruzko ondorioak, baina atzeratuta dago gaia, pandemiaren eraginez, eta behin eztabaida hori eduki eta gero hasiko dira hurrengo plana diseinatzeko urratsak egiten. Oraingoz, ez dago planak izango dituen nondik norakoei buruzko zehaztasun gehiago, baina, edonola ere, aldundiko iturriek nabarmendu dutenez, Iruña-Veleiako aztarnategiaren «ondare balio ikaragarria» sustatzea izango dute helburu.

Kritikak EHUri

2006an aurkeztu zituen Lurmen enpresak Iruña-Velaiako aztarnategian topatutako piezak, eta ordutik dator soka. Euskararen, kristautasunaren hedapenari eta antzinateari buruzko ordura arteko ikuspegia eraldatzen zuten aurkikuntzek, eta berehala mesfidantza sortu zuten hainbat zirkulu akademikotan. Eliseo Gilen enpresari aztarnategiaren ustiaketa kentzea erabaki zuen Arabako Aldundiak 2008an, gaia aztertzeko batzorde zientifiko bat antolatu ostean. Salaketa ere jarri zuen aldundiak Gilen eta beste bi kolaboratzaileren aurka, eta, Gasteizko Zigor Epaitegiak bi urte eta hiru hilabeteko kartzela zigorra ezarri dio Gili, iruzur egin, dokumentuak faltsutu eta ondarea hondatzeagatik.

Denbora honetan guztian Iruña-Veleiari buruzko arreta piztuta mantentzeko egin den lana nabarmendu dute grebalariek. Haien hitzetan, «bultzada erabakigarria» izan dira 99 eguneko gose greba eta herritarrek egindako «interpelazio kanpaina indartsua». Aldundiak Lurmen kanporatu ostean Euskal Herriko Unibertsitateak aztarnategiaren egindako lana ere kritikatu dute. Hondeamakina batekin hamabost egunez 1,5 metroko sakoneran «legez kanpo» egindako zulaketa da 12 urtean egin duten «gauza nabarmen bakarra».


Amaia Telleriaren eta Irati Goikoetxearen liburuak gaztelaniara itzulita

Goierriko bi idazleren lanak gaztelaniaz irakurtzeko aukera izango da udazkenarekin batera. Batetik, Amaia Telleria idiazabadarrak 2020an Alberdania etxearen eskutik argitaratu zuen Haize-lekuak eleberria gaztelaniaz kaleratuko du Alberdaniak berak, En manos del viento izenburupean. Gerardo Markuletak itzuli du idiazabaldarraren lana.

Eta bestetik, Irati Goikoetxea beasaindarrak Elkar argitaletxearekin argitaratutako (Igartza beka irabazitakoa) Herriak ez du barkatuko liburua, Fernando Reyk itzuli du gaztelaniara, El pueblo no perdonará izenburupean.


53. Tolosako Abesbatza Lehiaketa

11:00. Haur Abesbatzen Lehiaketan parte hartuko duten haur abesbatzen emanaldia, Leidorren.

18:00. Abesbatza Lehiaketan Polifonia eta Folklore modalitatean parte hartuko duten ganbera abesbatzen emanaldia.


Nerea Berasategi azpeitiarrak Cartagenako XIV. Triatloia irabazi du

Berasategik ordubete, hamar minutu eta 56 segundo behar izan zituen 750 metro igerian, hogei kilometro bizikletan eta bost lasterka egiteko. Azpeitiarra Murtziako goi errendimendu zentro batean ari da ikasturtea gauzatzen.

Nerea Berasategi helmugan.

Nerea Berasategi atleta azpeitiarrak Cartagenako (Murtzia, Espainia) XIV. Triatloia irabazi zuen atzo, igandea. Elite mailan lehiatu zen azpeitiarra, beste 350 bat kirolarirekin batera, eta emakumeetan bera helmugaratu zen lehenengo postuan. Berasategik ordubete, hamar minutu eta 56 segundo behar izan zituen 750 metro igerian, hogei kilometro bizikletan eta bost lasterka egiteko.

Igeriketako zatia bukatzean, bakarrik atera zen uretatik Saltoki Diquesi Trikideak taldeko kirolaria, eta bizikletan errenta hori handitzea lortu zuen. Bigarren sailkatuak, Beatriz Ortinek, ordubete, hamabi minutu eta bost segundo behar izan zituen proba bukatzeko, eta ordubete, hamabi minutu eta 57 segundo Andrea Marco hirugarren sailkatuak.

Beka bati esker, aurreko ikasturtea Valladolideko (Espainia) goi errendimendu zentro batean egin zuen Berasategik, eta bukatzear den ikasturte berria Murtzian (Espainia) ari da egiten.


Udaz gozatzen ari dira gazteak nerabeentzako zerbitzuen eskutik

Goierri garaiko nerabeek edo gazteek ondo dakite udari zukua ateratzen, eta horretarako inoren laguntzarik behar ez badute ere, Legazpiko Nerabeentzako Zerbitzuak eta Urretxu-Zumarragako Gazte Bidean zerbitzuak proposamen ugari egin dizkiete. Kirol saioak, txangoak, tailerrak… denetik izan dute aukeran.Orain opor atarian daude, eta ikasturte berriari irailean ekiteko irrikitan.Legazpin, ostiralera arteLegazpiko Nerabeen Zerbitzuak egitarau zabala eskaini die gazteei, ekainaren 23tik uztailaren 22ra bitarterako ekintza ugari proposatuz. Oraindik bi egun falta dira programa ixteko, baina hezitzaileek oso ondo baloratu dute gazteen partaidetza eta egin dituzten jardueretan giro paregabea nagusitu dela nabarmendu dute. Azken egunetan, bestak beste, Donostiara joan dira gazteak Scape room batean parte hartzera eta hondartzara, baina herrian bertan ere izan dute zer egin, eta kamisetak eta poltsak tindatzeko tailerretan parte hartu dute. Gazte-txokoko sarreran murala margotzeko tartea ere hartu dute.Bihar oporrak hartuko ditu Nerabeentzako zerbitzuak, eta agurtzeko, gaur kalera aterako da hezitzaile taldea nerabeekin egoteko, eta bihar play eta ping-pong txapelketak egingo dituzte Gazte-txokoan.Abuztuko etenaldiaren ondoren, irailaren 1ean prest egongo dira berriz hezitzaileak, gizarte eta hezkuntza lanari berriz ekiteko, COVID-ak ahalbidetuko duen egoerara moldatuta. Hala ere, 11 eta 17 urte bitarteko gazteak dauden lekuan egongo dira kalean, sare sozialetan eta Gazte-txokoan.Gazte Bidean, oporretanGazte Bidean zerbitzuan ere balorazio ona egin dute udako programaz: «Gaztetxoak pozik eta gustora ibili dira» egin dituzten irteeretan, eta hori dela eta, «neguan irteera gehiago»«antolatuko dituztela diote. «Kurtsoa ongi amaitzeko aukera ederra» izan dela nabarmendu dute.Urretxu eta Zumarragako gazteak Zumaian izan dira padle-surf egiten, Landako pantanoan, paint ball egiten, Debako eta Hondarribiako hondartzetan, eta Bertizko abendura parkean.


David de la Iglesia eta Pedro Ajuriaguerra argazkilariak izango dira Sopelako Argazki Jardunaldietako protagonistak

Maiatzaren 19tik 21era bitartean argazkilaritzaren maitaleek galdu ezineko hitzordua izango dute UK Foto elkarteak antolatuko dituen Sopelako III. Argazki Jardunaldietan. Aurrekoetan bezala, argazkilaritzako adituen ponentziak eta irteera fotografikoak egingo dituzte argazkilaritzaren gakoak bertatik bertara ezagutu ahal izateko.

Hilaren 19tik 21era Kurtzio kultur etxean egingo dituzte Sopelako III. Argazki Jardunaldiak. Barikuan, hasierako ekitaldia egingo dute Juan Luis Ajuriaguerra argazkilari saridunagaz batera. Ostean, 19:00etatik aurrera, Sonymage proiektuaren aurkezpena izango da jardunaldien lehen berbaldia. Sonymage arteagaz eta argazkilaritzagaz lotutako proiektua da, argazkilari amaturrek egiten dituzten lan bikainak partekatzeko eta zaleen formakuntzagaz lotutako egitasmoa, hain zuzen ere.

Zapatuan, hilak 20, David de la Iglesia paisaien argazkigintzan espezializatutako fotografo ezagunak irteera bat gidatuko du goizaldean zaleakaz bere jakintza partekatzeko. Tailerra egunsentian egingo dute eta lekua eta ordua izena ematen duten 20 pertsonei jakinaraziko diete eguna heldu ahala. Ostean, Fujifilm, National Geographic edo Eusko Jaurlaritza bezalako bezeroentzako lan egin duen argazkilariak bi berbaldi eskainiko ditu, bat goizean eta arratsaldean bestea.

Bukatzeko, domeka goizean, Paisaiaren argazkigintzaren hastapenak izeneko ateraldia egingo dute Sopelan UK Foto eta Sonymage elkarteko kideakaz batera.

Jarduera guztiak doakoak izango dira, baina aldez aurretik horietan izena eman beharko da. Horretarako bi aukera daude: zuzenean jardunaldiak egingo diren Kurtzio kultur etxean izena ematea edo izapideak Sopelako udal-webguneko sarreren atalean ere egitea.

Esteka honetan deskargatu daiteke jardunaldien programa osoa.


Azpeitiko lan istripua salatu dute hainbat herritarrek Kontseilu Sozialistak deitutako kontzentrazioan

'Erasoen aurrean, langile antolakuntza' lelopean hainbat herritar bildu dira Azpeitiko plazan. "Basakeria kapitalistari" aurre egiteko, antolatzeko deia egin du Kontseilu Sozialistak elkarretaratzearen amaieran.

Hainbat herritarrek bat egin dute Kontseilu Sozialistaren deiarekin. (Anartz Izagirre)

Joan zen ostiralean langile bat hil zen Mendiaraiz enpresan izandako lan istripuan, eta gaur, igandea, ezbeharra salatzeko elkarretaratzea egin du Kontseilu Sozialistak, plazan. Erasoen aurrean, langile antolakuntza lelopean, hainbat herritarrek bat egin dute deiarekin.

Kontseilu Sozialistako kideek adierazi dutenez, 2021. urtea hasi zenetik izan den bederatzigarren lan heriotza da Mendiaraizkoa. "Kontseilu sozialistatik argi dugu istripu honek lantokietan bizi dugun egoera kaskarrari erantzuten diola; halako heriotzak egoera horren ondorio garbia besterik ez dira", azaldu dute. Horrez gain, "basakeria kapitalistari" aurre egiteko, antolatzeko deia egin diete herritarrei.


Trakamatraka

Sarrerak: 2 euro. Sarrera kopurua mugatua da. Sarrerak, aldez aurretik usurbilkultura.eus bidez.

Trakamatrakak musika eta birziklatzea, sormena eta irudimena, musika aniztasuna eta ingurumenarekiko errespetua bateratzen ditu. Gizarte honek botatzen dituen objektuak horren zoragarriak diren musika-tresna bihurtu eta eraldatzen ditu.


LEK-ek azken jaiarekin eman dio amaiera ikasturteari!

LEK-eko aste honetako post-a

Aurreko postean komentatu genizuen moduan, maiatzaren 27an LEK-eko saioak amaitutzat eman genituen eta zapatuan, azken jaiarekin eman genion amaiera ikasturteari. Hainbat ekintza egin genituen: LH 1.eta 2. mailako ikasleek ginkana bat egin zuten Aretxabaletako kaleetatik, LEKE kirol egokituko taldeko ikasleek zunbatoia lehenego eta gero herri kirol ezberdinak praktikatu zituzten eta LH 3. mailatik LH 6. mailara bitarteko ikasleek, alde batetik, ultimate kirol modalitatea probatzeko aukera izan zuten eta bestetik, herri kiroletako hainbat modalitate praktikatu zituzten. Bukatzeko azken zozketa erraldoia egin genuen eta horrekin eman genion amaiera LEK-eko ikasturteari. Hemen daukazue argazkiak ikusgai.

Dakizuenez, ikasturte amaierararte, hainbat sustapen jarduera antolatu ditugu eta astelehenean eman genion hasiera. Ekainaren 22a bitarte, egunero izango ditugu ekintzak arratsaldez. Izugarrizko arrakasta izan dituzte jarduera hauek eta oso pozik gaude jendearen erantzunarekin. Ekintza bakoitzaren inguruko informazio guztia, ekintza baino egun batzuk lehenago bidaliko dizuegu eta autobusa hartu behar diren ekintzetara musukoa eramatea derrigorrezkoa izango da.

"12 ikastetxe 12 tontor" ekimena ere bukatu da. Maiatzaren 22a izan zen argazkiak bidaltzeko azken eguna eta esan beharra dago izugarrizko arrakasta izan duela eta oso pozik gaudela ekimenak izan duen erantzunarekin. Ekimenean parte hartu duten guztien artean ia 2500 tontor lortu dituzte eta 264 ikasle ibili dira mendian gora buru belarri. Hemen ikusi dezakezue argazkiak. Erronka lortu duten ikasleei bagabiltza egindako tontor guztien argazkiekin osatutako diplomak banatzen eta datozen egunotan opari bat jasoko dute!

Bukatzeko, aipatu beharra dago, kirol elkarte ezberdinak hasi direla beraien elkarteetako udako kanpusak antolatzen. Hemen daukazue kanpus guztien informazio kartelak: UDA FUTBOLA, MONDRA FUTBOLA, ARESKO SASKIBALOI KANPUSA, OINTXE SASKIBALOI KANPUSA, AKE ESKUBALOI KANPUSA, BURDIÑOLA HOCKEY PATINAK KANPUSA eta MONDRATE ARETO FUTBOLEKO KANPUSA.

Beste alde batetik, antxintxika k¡triatloi taldeak, triatloi txikia ospatuko du ekainaren 12an Bergaran. Benjamin, alebin eta infantil kategoriek izango dute parte hartzteko aukera, hemen daukazue ekintzaren kartela.

Espero dugu zuen seme-alabak eskola kirolaz gozatzen ibiltzea eta hemendik aurrera ere horrela izatea. GOZATU!

KIROLAZ HEZI, KIROLAZ HAZI, OSASUNA IRABAZI!


Maiatzean hasiko dira Zarauzko golfeko oinezkoen pasabidea eraikitzen

Golfeko oinezkoen pasabideak izango duen itxura (Zarauzko Udala) Maiatzean hasiko dira Zarauzko Golfaren parean oinezkoen pasabidea eraikitzen, eta udazkenerako amaituko dutela aurreikusi dute, iraila-urria ingururako, hain zuzen. Lurbel enpresak egin du proiektua, eta Mariezcurra eraikuntza enpresak egingo ditu obrak. Herenegun egin zuten lizitazioa. Aste Santuko oporraldiaren ostean ekingo dio enpresa horrek lanei. Oinezkoen pasabide berria aurrekoa baino 15-20 metro inguru barrurago egingo dute, golf aldera. Azken hilabeteetako itsasaldiek dunaren eta golf zelaiaren zati handi bat eraman dute. Horrek bidea metro batzuk atzerago egitera behartu ditu. 700 metro inguruko luzera izango du, eta 2,5 metroko zabalera. Pasabidea dunatik 1,5 metroko altuerara egingo dute. Hala, dunaren izaera naturala babestuko da eta haren mugimendua bermatu. %6ko malda izango du, eta orain arteko egurrezko hesiaren ordez, sare bat jarriko dute golf zelaiaren eta bidearen artean. Horrek oinezkoaren segurtasuna bermatzeaz gain, golf jokalariak jokoan ikusteko aukera emango du. Era berean, biotopoaren eta bertako floraren inguruko informazioa jasotzen duten hainbat panel jarriko dituzte pasealekuan. Espainiako Ingurumen Ministerioko Kosta Zuzendaritzak ordainduko ditu lanak bere osotasunean. 1,6 milioi euro inguruko aurrekontua izango du horrek. Akordioak alde guztiekin Urtarrileko, otsaileko eta martxoko itsasaldiek dunan eta biotopoko pasabidean eragindako kalteek igarobide berria egiteko prozesua azkartu dute. Urtarrilean dunaren zati handia eraman zuen itsasoak, eta otsaileko eta martxoko enbatek pasabidea txikitu eta golfaren zati bat irentsi zuten. Horrek aurretik egindako pasabidearen inguruko proiektua birplanteatzera derrigortu ditu, eta ondorioz hainbat instituzio eta alderekin negoziatzea ere ekarri du. Izan ere, pasabidearen trazadura berriak hainbati eragingo die: golfeko lur jabeetako bat den Narros familiari eta golf elkarteari berari, kasu. Apirila hasieran sinatu zuten udalak eta Narros familiako ordezkariek hitzarmena. Bertan Narrosen lurren zati bat udalarena den beste eremu batengatik trukatuko dela jaso dute. Biotopoko oinezkoen pasabidea eraiki ahal izateko, Espainiako Ingurumen Ministerioko Kosta Zuzendaritzaren esku utzi ditu Zarauzko Udalak gune horretako lau partzela: Narros familiaren jabetzakoa bat, bestea Zarauzko Udalarena eta beste bi Zarauzko Golfak ustiatzen ditu egun bere jardueretarako. Hor kokatzen da udalaren eta Narros familiaren arteko akordioa. Narrosenak diren 3.670,70 metro koadro lur okupatuko ditu ministerioak behin betiko, eta beste 1.204,48 metro koadro behin-behinean, obrak iraun bitartean, alegia. Horren truke, azalera bereko lur sail bat eman dio udalak Narrosi. Horrez gain, udalarena den 5.680,23 metro koadroko eremua okupatuko du Kosta Zuzendaritzak proiektua gauzatzeko. Hainbat joan-etorriren ostean, hilabete honen hasieran sinatu zuten hitzarmena udalak eta Zarauzko Golf Elkarteak. 2014-2016 bitartean lur azalera murritzagoa izango du golfak eta horregatik alokairua jaitsi egingo dio udalak. Egun 41.000 euro ordaintzen ditu udalaren jabetzakoak diren lurrak ustiatzeagatik. Obrak amaitutakoan egokituko dute alokairuaren zenbatekoa.


EH Bilduk Zumarragako osasun mentaleko haurrentzako zerbitzuaren “desegitearen” inguruko azalpena eskatu dizkio Sagarduiri

ELA sindikatuak Zumarragako eta Azpeitiko osasun mentaleko zentroetan haurrentzako zerbitzua kendu dela salatu du eta EH Bilduk azalpenak eskatu dizkio Gotzone Sagardui sailburuari. EH Bilduren talde parlamentarioak zortzi galdera erregistratu ditu. Besteak beste, zerbitzuaren eteteak zenbat haur eta familiari eragiten dien eta haur eta familia horien beharrak nola kudeatu diren zerbitzua berta behera dagoenetik.

EH Bilduk egoera “oso larria” dela gehitu du. “EAEko osasun mentaleko estrategia berritzeari buruzko akordioan haur eta gazteen osasun mentalak lehentasuna duela jasotzen da. Beraz, Eusko Jaurlaritza eta Osasun saila erabaki horren kontra ari dira”.


Beste bederatzi kasu positibo bailaran

Atzo, abuztuak 6, guztira, 5.929 PCR proba egin ziren, eta, haietatik, 428 positiboak izan ziren. Gipuzkoan 74 positibo antzeman zituzten eta Debagoienean bederatzi: 6 Oñatin, 2 Arrasaten eta bat Aretxabaletan.

EAEn, atzo, 428 positibo antzeman zituen Osakidetzak. Lurraldeen arabera: 38 Araban, 311 Bizkaian, 74 Gipuzkoan eta 5 EAEtik kanpo bizi diren pertsonetan. Ospitaleen egoerari dagokionez, 16 pertsona ospitaleratu ziren atzo, eta COVID-19a duten 6 pertsona ZIUn daude. 1,4 da gaurko R0 indizea (atzo 1,31 zen).

Debagoieneko datuak ere ildo berean goraka doaz eta Convid-19aren egoera pixkanaka okertuz doa. Azken 24 orduetan 9 kasu antzeman dira: horietatik 6 Oñatin, bi Arrasaten eta bat Aretxabaletan. Abuztuaren 1etik 6ra bitartean, 26 positibo antzeman dira Debagoienean.

Datorrenari aurre egiteko prestatzen

Ospitaleratze logela bereziak eta zaintza intentsiboetako unitateak prestatzen hasi da Osakidetza datozen egunetan ospitaleratu behar dituzten COVID-19 gaixoen kopuruak gora egingo duela aurreikusi baitute.

Nafarroan, 110 positibo

Goraka ere Nafarroako positibo kasuak. Azken 24 orduetan 110 kasu antzeman dituzte eta lau pertsona ospitaleratu dituzte.


Marlaxka Xake Klubak garaipen bakarra eskuratu du asteburuan

Larunbat honetan Euskal eta Gipuzkoako Ligako laugarren jardunaldiak jokatu dituzte Hondarribia Marlaxka Xake Klubeko taldeek.

Euskal Liga

Zornotzako Zelaieta Zentro Kulturalean izan zuen hitzordua Hondarribia Marlaxka A taldeak. Bertan Zornotza A taldearen aurka lehiatu eta 1-3 irabazi zioten etxeko taldeari. Taldea Josu Tornayk, German Alejandro Herrerak, Ander Tafallek eta Goio Uriartek osatu zuten.

Gipuzkoako Liga

Hondarribi Marlaxka B taldea Donostiak aritu zen. Gros G taldearen aurka 3-1 galdu zuten hondarribiarrek. Taldea Aritz Tornayk, Alvaro Minondok (klubeko presidentea), Iker Tafallek eta Jurgi Diazek osatu zuten.

Hondarribia Marlaxka C taldeak ere etxetik kanpo jokatu zuen, Zarautzen. Ongi borrokatutako berdinketa eskuratu zuten hondarribiarrek ZKE Zarautz Bren aurka. Taldea Jon Diazek, Gorka Tafallek, Patxi Diazek, eta Jon Irigarayk osatu zuten.

Hondarribia Marlaxka D taldeak etxean jokatu zuen Domusa Azpeitia Bren aurka eta berdinketa eskuratu zuten. Iñaki Urangak, Juan Carlos Fernandezek, Zhixn Juk, Rayen Chahalek osatu zuten taldea.

Hondarribia Marlaxka D taldea. Hondarribia Marlaxka C taldea. Hondarribia Marlaxka B taldea.

Bosgarren jardunaldia otsailaren 11an izango da (larunbata da). Hondarribia Marlaxka A, Arrasateren aurka lehiatuko da; Hondarribia Marlaxka B, ZKE Zarautz Bren aurka; Hondarribia Marlaxka C, Gros Fren aurka eta Hondarribia Marlaxka D Agustin de Leiza Bren aurka.

Laugarren jardunaldiaren ondoren, sailkapen orokorra hurrengoa da:


Bihartik hasiko diren kirol hitzorduen agenda zabala aste osoan

Eskubaloi, boleibol, futbol edota pilota partidak izango ditugu aste honetan inoiz baino lehenago, asteazken honetatik bertatik hasi eta igandera arte, datozen bost egunotan. Hemen dituzue xehetasunak.

Kirol hitzorduen agenda

Boleibola Oiardo kiroldegian

Azaroak 4, larunbata

13:00 Infantilak: Udarregi-Aldapeta

Futbola Haranen

Azaroak 4, larunbata

10:00 Infantil mutilak: Usurbil FT-Lengokoak SD

11:30 Kadete neskak: Usurbil FT-Antiguoko KE B

15:45 Jubenil preferenteak: Usurbil FT-Arrupe Chaminade CDDF B

18:00 1. mailako erregionalak: Usurbil FT B-Intxurre KKE

Pilota

Azaroak 2, osteguna

19:00 Aginagan:

Gipuzkoako kadeteak, 2. mailan: Pagazpe (Aburuza-Pagola)-Mundarro

Gipuzkoako Nagusien 1. mailan, finalerdiak: Pagazpe (Santxo-Urruzola)-Tolosa

Azaroak 3, ostirala

17:45 Usurbilen:

Infantilak eskuz banaka errendimenduko txapelketa 3. mailan:

Pagazpe (Ugarte)-Gazteleku

Pagazpe-Alde Zaharra

Pagazpe (Oliva)-Mundarro

Eskubaloia

Azaroak 1, asteazkena

11:00 Senior mutilak: Usurbil KE-Elgoibar

Azaroak 4, larunbata

10:00 Infantil mutilak: Usurbil KE A-Hernani

11:15 Infantil neskak: Usurbil KE B -Orio Eragin

17:30 Kadete mutilak: Usurbil KE-Urola

19:30 Kadete neskak: Usurbil KE-Aiala B Zarautz

Oharra: partida hauen ordutegietan aldaketak egon daitezke.

Europako Dardo Txapelketa

Azaroaren 3tik 5era bitarte Europako Txapelketa jokatuko dute Andorran. "Berriz ere bertan izango ditugu Usurbilgo hainbat ordezkari", berri eman diote NOAUA!ri. Guztira sei izango dira bertaratuko direnak jokatzera (Aitzaga eta Xarma tabernetako taldeak) amateur mailan". Haiez gain, "Yolanda Fernandezek eta Joseba Unanuek epaile gisa jardungo dute". Hitzordu honen atarian NOAUA!ri adierazi diotenez, "pasa den denboraldietan bezala, dominaren batekin itzultzeko esperantza dute herriko jokalariek".


1.500 euro baino gehiago banatuko ditu Etxebarriko Merkatarien Elkarteak, tokiko kontsumoa sustatzeko

Tokiko merkataritza sustatzeko helburuarekin ‘Harraskatu eta irabazi’ kanpaina antolatu du Etxebarriko Merkatari eta Profesionalen Elkarteak Udalaren laguntzarekin. “Bertako saltokietan erosteak sariak ekarriko ditu!”, diote. Izan ere, erosketa bakoitzarekin ‘Harraskatu eta irabazi’ txartelak erosi ahal izango dira: “Bezeroek, harraskatzerakoan, berehala jakingo dute saria egokitu zaien edo ez”, diote.

Kanpaina honetan zehar, 5.000 txartel banatuko dituzte 45 saltoki elkartuetan. Horien artean 200 txartel saridun baino gehiago daude (bakoitza 6 eurorekin), dendetan bertan gastatzeko. “Guztira, 1.584 euro jasoko dira tokiko kontsumoa sustatzen lagunduko duten sarietan”, diote udal arduradunek.

Kanpaina otsailaren 1etik martxoaren 31ra bitartean egongo da martxan. Eta saritutako txartelak martxoaren 31ra arte trukatu ahal izango dira txartelean bertan adierazitako establezimenduan.

“Promozio hau hurbileko merkataritza bultzatzeko garatzen da, eta, horrekin batera, bezero potentzialen hazkundea sustatzeko, baita gure herriko eremu ezberdinetako establezimenduen ikusgarritasuna ere: San Antonio, Kukullaga eta San Esteban. Etxebarrin gehiago kontsumitzea bilatzen da, eskaintza dagoelako, zerbitzua dagoelako, kalitatea dagoelako eta Etxebarri garelako”, diote udal ordezkariek.


"Gogo handiz" hasi dute ikasturte berria Aiako eskolan

Udako oporretako etena eta gero, itzuli dira gaztetxoenak ikastetxeetara, baita herri txikietan ere. Jesus Goikoetxea Aiako Lardizabal Herri Eskolako kideak "gogo handiz" hasi direla dio.


Inauteriak antolatzeko bilera ortziralean Donezteben

Inauterietan murgildua dago eskualdea, eta batzuetan jada pasatuak diren arren, bertzeetan oraindik ere antolaketa lanetan ari dira, tartean, Donezteben. Otsailaren 16an hasi eta 18ra bitartean izanen dira inauteriak bertan, eta egitaraua antolatzeko bigarren bilera eginen dute ortziralean. Hitzordua 20:00etan paratu dute udaletxean.


Kaleko pintura lehiaketara aurkeztutako lanen erakusketa ikus daiteke Oxford aretoan

Igandean egin zen Zumaiako kaleko pintura lehiaketara aurkeztutako lanak Oxford aretoan ikusi ahal izango dira datorren igandera bitartean.

Lehiaketan saritutako lanak ikusteko aukera izango da Alondegiko erakusketa aretoan, baita igandean margotutako beste lan batzuk ere.

Erakusketa hau datorren igandera arte, maiatzaren 22ra bitartean, bisitatu ahal izango da Oxford aretoan. Astelehenetik ostiralera 18:30etik 20:30era zabalduko ditu ateak, eta asteburuetan 12:30etik 14:00etara eta 18:30etik 20:30era.


Sentitu egin behar da

Pena ematen dit ikusteak nola herritik sortu diren ekintzak instituzionalizatzen hasten diren, euskararen alde bete behar diren beste ekintza bihurtzen ari direla, "porke toka".

Gizakiok dena sailkatzeko ohitura dugu. Ikusten dena zatitzen ohi dugu, eta ikusten ez dena ere banatu ohi dugu entitate fisikoa ez duenari gorputz fisikoa emateko. Segundo, minutu, ordu, egun, aste, aldi… denbora zatitzeko eta sailkatzeko kontzeptuak, eta, nola ez, efemerideak gogoratzeko tarteak.

Abenduaren hiruan Euskararen Eguna dugu. Entitate fisikoa ez duen euskarari entitate fisikoa ematen dion efemeridea agian? Ba igual bai… Egun horretan entitate publikoak, eskolak, kaleak, egunkariak, telebistako programak, irratiko albistegiak eta bestelako tokiak euskaren aldeko kartelez eta kontsignaz betetzen dira, ea gure barneak duen hizkuntzarako tartea betetzen duten. Baina tarte hori emozionalki betetzen ez bada, malo.

Agian, euskaraz bizi behar dugu gure barnean euskaraz bizi ahal izateko, gramatikak eta semantikak soilik ez baitute hizkuntz bat egiten. Euskarak izena du, eta horrexegatik dago bizirik. Euskara ez da titulu bat derrigorrez ikasten dena gero ez erabiltzeko.

Gauza bat da euskara jakitea eta beste bat da euskararekin disfrutatzea, nahiz eta erdarakadak erabili. Euskara ez da erdararen itzulpen on bat; beste zerbait da, entitate propioa du, gure barnearen tarte hori bete behar du. Pena da ezin dela sailkatu; sentitu behar da, bakoitzak sentipena jarri behar dio, gure baitako tarte hori euskarak bete dezan.

2022ko azaroaren 18tik abenduaren 2ra izango da Euskaraldia. Aldez aurretik esan beharra dut euskararen alde sortzen diren ekimen guztien aldekoa naizela (tira, gehienen aldekoa), eta are gehiago euskara sentitzea helburu dutenak, Euskaraldia bezala, baina pena ematen dit ikusteak nola herritik sortu diren ekintzak instituzionalizatzen hasten diren, euskararen alde bete behar diren beste ekintza bihurtzen ari direla, "porke toka", euskaltegiko ariketa bat izango balitz bezala, bete beharrekoa, hotza.

Iniziatiba hau martxan jarri zenean, ni han nengoen buru-belarri laguntzen, nire barneko hizkuntza-tartea berotzen zuelako; baina orain, eta ez dakit zergatik, ez nau gehiegi berotzen, agian instituzionalizatu delako? Herri ekimenaren kutsu hori orain sentitzen ez dudalako? Hausnartu behar dudan gauza bat izan beharko da.

Bai, agian hil honetako artikulua apur bat ezkorra atera zait, bai, baina tira, efemerideak edukitzeak arrisku hori du, burua martxan jartzen zaidala…


Altsasuko CBASK-en, denetatik

Bigarren Maila Interautonomikoan bigarren garaipena lortu zuten altsasuarrek eta Emakumezkoen Lehen senior mailan Barañainen ezin izan zuten irabaztea lortu

Bigarren Maila Interautonomikoan bigarren jardunaldia jokatu zen, eta bigarren garaipena lortu zuen Altsasuko CBASK Narum Fisioterapia taldeak. Kasu honetan, 56 eta 53 irabazi zion San Ignaciori Zelandi kiroldegian jokatutako lehia estu eta gogorrean. Bigarren Maila Interautonomikoak lider berria du, Navasket taldea (4 puntu), eta bigarren postura CBASK Narum Fisioterapia talde altsasuarra igo da (4 puntu). Urriaren 22an, igandea, CBASK Narum Fisioterapiak sailkapenean bosgarren den Liceo Monjardin izango du aurkari, 18:00etan, Iruñean.

Emakumezkoen Lehen senior mailan CBASK Xabi Gorriz Tattoos taldeak bigarren jardunaldia jokatu zuen eta denboraldiko lehen porrota pairatu zuten altsasuarrek, 36 eta 58 galdu baitzuten Lagunak taldearen kontra. Aranguren Mutilbasket da liderra (4 puntu) eta CBASK Xabi Gorriz Tattoos seigarren postura jaitsi da (3 puntu). Urriaren 21ean, larunbata, talde altsasuarrak Liceo Monjardin hartuko du Zelandi kiroldegian, 16:00etan hasiko den partidan.


Asteazkeneko manifestazioan parte hartzeko deia egin dute pentsiodunek

Kofradiako estalapean bildu dira gaur jubilatuen eta pentsiodunen mugimenduko kideak. Ohiko aldarrikapenez gain, abernduaren 1ean egingo den manifestazioan parte hartzeko deia egin dute.

Manifestazioa Gurrutxaga plazatik abiatuko da. Herrian hainbat erakundek eta eragilek bat egin dute hurrengo eskaeren inguruan: lan, pentsio eta bizi baldintza duinak; lan eta pentsio erreformei ez; bizi duin baterako burujabetza.


Erronka demografikoari eusteko beharra azpimarratu dute alderdi guztiek

EAJk eta PSEk adierazi dute dute ezezko joerari buelta emateko neurriak hartzen ari direla, baina oposizioak laguntza gehiago eskatu ditu gazteen emantzipaziorako eta enplegurako.

Erronka demografikoari heltzeko garrantzia azpimarratu dute EAJk eta PSEk Radio Euskadiko "Parlamento en las Ondas" irratsaioko eztabaida politikoan. Izan ere, Euskadiko jaiotze-tasa Europako batez bestekoaren azpitik dago.

Jose Antonio Suso jeltzaleak adierazi duenez, neurriak hartu dituzte dagoeneko, eta gehiago hartuko dituzte, baina "arazo honetarako irtenbide errazarik ez dago". Abiatuko dituzten neurrien emaitzak, gainera, "ez dira epe laburrera ikusiko". Asteazken honetan Eusko Legebiltzarrean izandako saio monografikoan neurri horietako batzuk iragarri zituen lehendakariak, besteak beste, hiru urte bete arte seme-alaba bakoitzeko hilean 200 euroko laguntza zuzena.

Bestalde, alderdi guztien arteko batasunetik eta "ikuspuntu desberdinetatik" erronkari eustea proposatu du Ekain Rico sozialistak, Jaurlaritzako bazkideak.

Oposizioko alderdiek ere uste dute Euskadik dituen erronkarik garrantzitsunetarikoa dela auzi demografikoa. Nerea Kortajarenak (EH Bildu) esan du datozen urteetako politikak "egungo estrategiak baldintzatuko" dituela, eta "epe luzerako" planteamendua defendatu du.

Isa Gonzalezek (Elkarrekin Podemos-IU), berriz, deitoratu du egungo baldintza ekonomikoek eta sozialek ez diotela seme-alabak izateari mesderik egiten, eta herritarrei "ziurtasunak" eskaintzeko politikak exijitu dizkio Jaurlaritzari.

Amaitzeko, Carmelo Barriok (PP-CS) aldarrikatu du jaiotze-tasaren "azken bagoitik" ater behar dugula Euskadi.


Presoen eskubideen aldeko hileroko elkarretaratzea izango da bihar

19:30ean izango da mobilizazioa, plazan, eta herritarrei bertan parte hartzeko deia egin die Azkoitiko Sarek.

Bihar, ostirala, hileroko azken ostiraletako elkarretaratzea egingo du Azkoitiko Sarek plazan. Euskal presoen, iheslarien eta deportatuen eskubideen alde mobilizatuko dira, 19:30ean hasita. Herritarrei elkarretaratzean parte hartzeko deia egin diete.


Patxi Isasmendi: "Helburua da gure jakituria ondorengo belaunaldiei transmititzea"

Gipuzkoako Bakarkako Xake Txapelketan, datorren urtetik aurrera lehen mailan aritzeko txartela irabazi zuen azpeitiarrak joan den asteburuan. "Lehenbiziko mailari eustea, jende onaren kontra jokatzea, ikasten joatea eta gozatzea" dira Azpeitiko Xake Taldeko kidearen helburuak denboraldi berrian.

Patxi Isasmendi xake jokalaria. (Uztarria.eus) 18 urte zituenetik ari da federatuta xakean jokatzen Patxi Isasmendi (Azpeitia, 1968); Azkoitiko Kakute taldean aurrena eta Azpeitiko Xaputarraken, gaur egun. Urte horietan guztietan, ahaleginaren poderioz eta xakeari ordu asko eskainita, Gipuzkoako Bakarkako Xake Txapelketan bigarren mailatik lehenbizikora jauzia ematea lortu du. Maila igoeraz, eta herriko xake taldeaz hitz egin du, besteak beste, Isasmendik Uztarriarekin. Noiz hasi zinen xakean jokatzen? Txikitatik jokatu izan dut. Urte batzutan Azkoitian egon nintzen bizitzen, eta Azkoitiko Kakute xake kluba ezagutu nuen, eta han hasi nintzen jokatzen, 18 urterekin. Zer suposatzen du zuretzat bigarren mailatik lehenengora igotzeak? Maila absolutuan xakelari oso onak daude, eta horiekin jokatzea plazer handia da. Maisu horien artean xaketik bizi diren jokalariak daude, eta izugarrizko jakinduria dute xake-jokoan. Eta, noski, horiekin jokatzeak ikastea esan nahi du. Hemen inguruko maisuak dira Alejandro Franco, Anibal Fernandez, Karlos Sanchez, eta txiki-txikitatik ari dira jokatzen xakean. Xakean maila ona izateko umetatik hasi beharra dago jokatzen, 6-7 urterekin. Espero al zenuen mailaz igotzea lortzea? Bai. Alejandro Franco maisu handia da gure irakaslea. Franco xaketik bizi da, eta beti ikusten duzu igotzeko aukera hori. Jarraitu elkarrizketa irakurtzen Uztarria.eus-en.


Langile bat hil da bihotzekoak jota Petronorren findegian, Muskizen

Indusaleko langile bat da hildakoa, Bizkaiko lantegian suaren aurkako arropa jasotzeaz arduratzen den enpresakoa, hain zuzen ere.

Indusaleko langile bat hil da gaur bihotzekoak jota Petronorren Muskizko (Bizkaia) findegiko sarrera kontrolera iristear zenean. Indusalek suaren aurkako arropa jasotzen du lantegi bizkaitarrean.

Petronorrek jakinarazi duenez, 05:30 aldera, findegiko sarrera kontrolera iristear zela, eta eskuak garbitzeko zorian zegoenean, bihotzekoak jota hil da Indusaleko langile bat.

Petronorreko Mediku Zerbitzuei jakinarazi diete, bertatik 50 metrora daudelako, eta 112rekin harremanetan jarri eta suspertzeko ariketak egin dizkiote. Dena dela, eta Osakidetzaren ZIU mugikor bat bertaratu bada ere, langilea bertan hil da 06:00ak inguruan.

Petronorreko langileek eta zuzendaritzak "atsekabe handia" agertu dute heriotzagatik, eta lankide, senitarteko eta lagunei doluminak helarazi dizkiete.

LABen arabera, "istripu ez-traumatikoak ere lan-ezbeharrak dira"

LAB sindikatua atsekabetua agertu da Indusaleko langilearen heriotzaren aurrean, eta horrekin lotuta adierazi du istripu ez-traumatikoak ere lan-ezbeharrak direla.

Ohar batean, sindikatu horrek azaldu du lanean hasi behar zen unean hil dela behargina, bihotzekoak jota.

"Azken heriotza honekin, 65 dira dagoeneko Euskal Herrian urtea hasi zenetik hil diren langileak. Gainera, Joaquin Beltran desagertuta dago oraindik Zaldibarko zabortegiko hondakinen artean", salatu du LABek.

Ildo horretan, elkartasuna adierazi nahi izan die Muskizen gaur hil den beharginaren senitarteko eta lankideei.

"Ez dira lan orduetan halabeharrez gertatzen, alegia, ez dira zorte txarragatik jazotzen, enpresariek dioten bezala. Argi dago lan-baldintza kaskarretan lan egiteak, presioak eta estresak lagundu egiten dutela gisa horretako istripuetan", ohartarazi du.


Derio atera eta Lazkao sartu da eremu gorrian

Guztira, hiru udalerri gorri daude EAEn. Laranjei dagokienez, zortzi dira gaur-gaurkoz maila horretan dauden udalerriak.

Arabako datuei dagokienez, ez dago udalerri gorririk, ezta laranjarik ere. Gasteiz horiz dago, Agurain eta Laudio bezala. Amurrio, berriz, berdez.

Bizkaian, ere ez dago udalerri gorririk.

Gune laranjan, aldiz, hauek daude: Derio, Emua, Getxo, Gueñes, Mungia eta Santurtzi.

Horian, berriz, hauek daude: Abadiño, Abanto, Arrigorriaga, Balmaseda, Barakaldo, Basauri, Berango, Bermeo, Bilbao, Durango, Elorrio, Erandio, Etxebarri, Galdakao, Gernika-Lumo, Gorliz, Leioa, Lekeitio, Markina-Xemein, Muskiz, Ondarroa, Ortuella, Portugalete, Sestao, Sopela, Trapagaran, Zalla eta Zornotza.

Gipuzkoan, gune gorrian, astinduenean, daude Aretxabaleta eta Oñati, baita gaur bertan batu zaien Lazkao ere.

Eremu laranjan honakoak daude: Arrasate eta Beasain.

Gune horian, berriz, beste hauek ditugu: Andoain, Astigarraga, Azkoitia, Azpeitia, Bergara, Deba, Donostia, Eibar, Elgoibar, Errenteria, Hernani, Hondarribia, Irun, Lasarte-Oria, Legazpi, Orio, Ordizia, Pasaia, Tolosa, Urretxu, Villabona, Zarautz, Zumaia eta Zumarraga.

Kolore berdea indarra galduz doa, hiru udalerri baitaude soilik eremu horretan, atzo baino hiru gutxiago: Lezo, Mutriku, Oiartzun, Urnieta eta Usurbil.

Jaurlaritzak Europar Batasunak (EB) onartutako koloreen mapa egokitu du, eta azken 14 egunetan metatutako intzidentzia-tasaren arabera sailkatu ditu EAEko udalerriak.

Zure interesekoa izan daiteke: Honela funtzionatzen du covid-19aren semaforoak eta hauek dira irizpideak

Zehazki, semaforo horrek kolore berdea, laranja, horia edo gorria erabiliz sailkatzen ditu 5.000 biztanletik gorako udalerriak, azken bi asteetan hautemandako koronabirus kasu berrien arabera. Zehazki, koloreak honela erabiltzen dira:

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu eta EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, "espazio publiko itxietan" da derrigorrezkoa, baita Lapurdiko herri eta hiri nagusietan ere.


«Liburuarekin lortu dut haztea»

Loiola, bere baitatik ilki, eta, pertsonaien baimenez, haien epizentroan murgiltzen da, haien soa bahitzeko. Ariketa horrekin aldatu zaizkio idazleari ere koordenatuak, 'Epizentroa' ipuin bilduma idatzi duenetik, batez ere.


PCR bidezko 49 kasu positibo berri atzeman dituzte asteburuan Durangaldean

Koronabirus kasu berriak detektatu dira asteburuan Durangaldean: Durangon 28, Zornotzan 10, Abadiñon 3, bina Berrizen eta Iurretan eta bana Atxondon, Elorrion, Mallabian eta Zaldibarren.

EAEn, esaterako, atzo 6.190 PCR proba egin ziren, eta horietatik 513 positiboak izan ziren: 299 Bizkaian, 35 Araban eta 162 Gipuzkoan. Gainontzeko positiboak,7, EAEtik kanpoko bizi diren pertsonenak dira.


Tokiko komunikazio proiektuak sarituko ditu Tokikomek bihar, eta Kronika da hautagaietako bat

2022ko Tokikom Sarien ekitaldia, barrura begirakoa izango da. Hala ere, hamargarren ospakizun publikoa egiteko, Tokikom taldea beste ekitaldi haundiago bat prestatzen ari da.

Tokikomek bihar egingo du Tokikom Sariak banatzeko ekitaldia, Arantzazuko Santutegian. Aurtengo ekitaldia berezi samarra izango dela aurreratu du Tokikomek: «Komunikazio taldetik, Tokikomen sorreraren 10garren urteurrenarekin lotu nahi baitugu». Horregatik, azkeneko 10 urteotan nabarmendu diren tokiko komunikazio proiektuak sarituko ditu Elkarrekin bidea eginez lelopean, eta finalisten artean izendatu du Kronika.

Sariak banatzeaz gain, Tokikomek aukera aprobetxatu du taldearen 10 urteko istorioa laburbiltzen duen ikus-entzunezko lan bat estreinatzeko.

Horrez gain, goizean zehar hainbat mahai-inguru izango dira, Tokikom osatzen dute toki komunikabideen arteko iritzi trukea sustatzeko, sektoreak hurrengo urteetarako mahai gainean dituen erronkak ardatz hartuta, hala nola, Tokikomen izaera, hurrengo urteko funtzioa, digitalizazioak dakartzan aukera berriak... Mahai-inguru horretan, taldea osatzen duten komunikabideen esperientziak ere erdigunean jarriko dira.

Aurreko edizioetan ez bezala, 2022ko Tokikom Sarien ekitaldia gehienbat barrura begirako topaketa izango dela azpimarratu du Tokikomek: «Taldea osatzen duten bazkideen arteko harremanak landu eta hurrengo urteetako lana enfokatzeari begira». Dena den, lan-taldea beste ekitaldi haundiago bat prestatzen ari da, urteurren ospakizuna publikoa egite aldera.

76 komunikabidez osatutako familia, Tokikom

Gaur-gaurkoz, 28 bazkidek osatzen dute Tokikom, guztira 74 hedabide kudeatzen dituztenak. Zehatzak izateko, 32 webgune, 28 aldizkari, 5 telebista eta 9 irrati. 240 langilek jarduten dute buru-belarri taldeko komunikabideetan, %58 emakumezkoak, eta Euskal Herri osoko 297 udalerrietara iristen direla ere ziurtatu dute Tokikomekeko ordezkariek.


PSE-EEk salatu du presoen aldeko manifestazioa programan sartu izana

Ricardo Crespo bozeramailearen esanetan San Joanetako ekitaldi gisa agertzea «onartezina» da.

Hernaniko Alderdi Sozialistak salatu du presoen aldeko manifestazio bat programatutako ekitaldien parte izatea eta jaietako ekitaldi gisa agertzea San Joanetako programazio ofizialaren barruan. Ricardo Crespo PSE-EEko bozeramailearen ustez, gertaera hori «onartezina» da, Udaleko batzordean jaien programa jorratu zenean adierazi zuen bezala.

«Hasteko, San Joan jaiek urtero jasaten duten politizaziotik urrun egon behar dute», esan du, Hernanin sentsibilitate ezberdinak dauden arren, hernaniar batzuek PSE-EEri euren «ezinegona» helarazi diotela aitortu ondoren, Udalak argitaratutako egitarau ofizialaren barruan horrelako ekitaldiak jaso direlako.

Bestalde, PSE-EEk adierazi duenez, «sozialistok tristetu egiten gaitu eta min haundia ematen digu Hernaniko herritar guztientzat izan beharko liratekeen egitarau eta festetan sentsibilitate zehatz bat lehenesteak. Aitzitik, herritar batzuk baztertuta sentitzen dira horrelako gauzak gertatzen direnean».

Adierazi du, halaber, «hernaniarrak ere minduta sentitu direla aurten ere hau ikustean. Geure buruari galdetzen diogu ea benetan aurrera egiten ari garen bizikidetzan. Ez dugu ulertzen biztanleriaren zati batek bere ezinegona jasan eta isildu behar izatea beste modu inklusiboago batean egin daitekeenean».

Azkenik, Crespok elkartasuna eta babesa helarazi die terrorismoaren biktimei, eta garai berriaren alde benetan lan egiteko aukerak galtzea deitoratu du.


Ohiko osoko bilkura egingo dute ostegunean

2024rako udal zergen eta tasen inguruan mintzatuko dira ostegun arratsaldeko ohiko osoko bilkuran, besteak beste. Ohi bezala saioa 18:00etan hasiko da, udaletxeko pleno aretoan.

Iraileko ohiko osoko bilkura egingo dute ostegun arratsaldean udaletxeko pleno aretoan. Bertan, 2024rako udal zergak eta tasak izango dituzte hizpide eta, horrez gain, 2023ko ordenantza fiskaletan aldaketa bat egitea ere aztertuko dute. Ohi bezala, 18:00etan hasiko da saioa.

Bestelako gaiak ere aztertuko dituzte ostegunean, hala nola Debegesaren eta Zumaiako Udalaren arteko lankidetza hitzarmena, Euskal Kostaldeko Unesco Geoparkearen helmugan Zumaiako udalerrian jasangarritasun turistikoko plana gauzatzeko.


Arcelor Olaberriako langile bat hil da, enpresaren aurrean ibilgailu batek harrapatuta

Ezbeharra atzo jazo zen, 21:30ean, lanetik ateratzen ari zenean.

Arcelor Olaberriako (Gipuzkoa) langile bat hil da ibilgailu batek harrapatuta lantegi aurrean, LABek jakinarazi duenez.

Sindikatuak ziurtatu duenez, ezbeharra 21:30 aldera gertatu zen asteartean, ibilgailu batek behargina harrapatu zuenean lanpostutik ateratzean.

Langilea zauri larrien ondorioz hil dela jakin du LABek goizean.

Sindikatu abertzaleak azaldu duenez, dagoeneko aurten sei behargin hil dira lan-istripuan, Euskal Herrian. "Sarraskiak ez du etenik", salatu du.

Istripua "in itinere" bezala hartzea errefusatu du LABek, horiek "ez direlako ikertzen" eta, ondorioz, ez dira zuzentzeko neurriak aplikatzen.

LABek bildutako informazioaren arabera, biktima errepidea gurutzatzen ari zen zebra-bidetik, lanpostutik aparkalekura bidean, lanaldia amaitu ondoren.

Arcelor Olaberriako langileek aparkaleku publikoa erabiltzen dute ibilgailuak uzteko, eta autopista azpian dagoen zebra-pasagunea, "bertatik lanpostura joateko espresuki eraikia", azaldu du LABek.

Zentzu horretan, lan-istripua "in itinere" bezala hartzea "inola ere ez" dutela onartuko ohartarazi du sindikatu abertzaleak, nahiz eta esparru publikoan gertatu. "Egun guztietan errepikatzen duten ibilbidea da, enpresaren berezko aparkalekua izango balitz bezala", defendatu du LABek.

Sindikatuaren hitzetan, Arcelorrek arriskuak "identifikaturik izan behar ditu" eta dagozkion prebentzio neurriak aplikatu, Aldundiarekin eta Udalarekin elkarlanean, lantegi "barruan izango balitz bezala".

"Datuak oso gogorrak dira. Etxera itzultzen ez diren beharginak dira", salatu du LABek. Horregatik, lan-istripuaren aurka protesta egiteko deitzen diren mobilizazioetan parte hartzera deitu du.

Bestalde, aparkalekura joateko edo bertatik etortzeko errepidea gurutzatzea "laneko arriskua" izan beharko litzatekeela uste du ELAk; izan ere, "oso gaizki argiztaturik" dago, "enpresak ere badaki hori".

"Prebentzio neurririk ez zegoela bistakoa da", kritikatu du sindikatu abertzaleak ohar batean. "Egoera larriaren aurrean, prebentzio araudiaren urraketak kontrolatzeko neurriak berehala" martxan jartzea eskatu dio Eusko Jaurlaritzari.

Gainera, "lantokietan antolatu eta urtero 50 behargin baino gehiagoren bizitza aurretik eramaten duen bidegabekeriaren aurka borroka egiteko" deia egin du ELAk.

"Gaitzarekin amaitzeko borondate politikoa eta enpresaburuen behin-betiko konpromisoa bakarrik behar dira, irabazteko gosearen gainetik langileen osasuna eta segurtasuna jarriz", aldarrikatu du.


Udal ordezkari izan direnei esker ematea egingo die EH Bilduk

Datorren larunbatean, hilak 17, maiatzaren 28an herritarren botoek erabakitako udal ordezkariek bere kargua hartuko dute. 12:00etan izango da kargu-hartze ekitaldia, udaletxean.

EH Bilduk deia egin die bere komunitateko kideei plenora joan daitezen. Bukatzean, eskerrak emateko ekitalditxoa egingo dute Done Eztebe plazan. Bukatzear den agintaldian izan dituzten hamabi ordezkarietako hamarrek utziko dute kargua.


Elkarretaratzea egin dute Bilbon, Ukrainako gerrari "ez" esateko

KEM-MOC kontzientzia-objekzio mugimenduak eta Ongi Etorri Errefuxiatuak taldeak deituta, ehunka pertsonak Ukrainan dauden indar militar guztiek atzera egin dezaten eskatu dute.

Ehunka pertsona bildu dira igande honetan Bilboko Arriaga plazan, Ukrainan "Gerrari Ez" lelopean.

KEM-MOC kontzientzia-objekzio mugimenduak eta Ongi Etorri Errefuxiatuak taldeak deitutako elkarretaratzearen ondoren, gerraren aurkako aldarrikapen bat irakurri dute, eta gogorarazi dute Irakeko gerra "gezur handi batean oinarritu" zela.

"Ze gezur ari dira orain eraikitzen Ukrainaren inguruan, guri sinestarazteko zentzuzkoena dela gerra bat prestatzea? ", galdera bota dute antolatzaileek.

Uneko tentsio egoeran, gerra ororen aurka agertu dira, eta Ukrainan dauden indar militar guztiek atzera egin dezaten eskatu dute. Bereziki, Espainiako Gobernuari eskatu diote tropak bidaltzeari uzteko.

Gainera, NATOrekin harremana apurtzeko eskatu diote Gobernuari. Adierazi dutenez, "Europako eta munduko herrien aurka lotsarik gabe egiten duen erakundea da, bloke geoestrategiko posizioa mantentzeko".

Bukatzeko, armaden aurkako jarrera azpimarratu dute, eta biztanleria eta gizarte elkarteak gonbidatu dituzte "mobilizatzera eta eskalada beliko hau gelditzera".


Euskaltzaindiak "Euskal Hiztegi Historiko-Etimologikoa" berriztatu eta sareratu du

2019an paperean argitaratu zen hiztegia linean jarri du orain Euskaltzaindiak. Hitzen sorrera aztertzen eta azaltzen duen hiztegia da "Euskal Hiztegi Historiko-Etimologikoa".

Euskaltzaindiak Euskal Hiztegi Historiko-Etimologikoa (EHHE) lanaren bigarren bertsioa aurkeztu du gaur. 2019an paperean argitaratutako lana Sarean jarri du orain Akademiak, web bidezko kontsultak egiteko moduan.

Gainera, Joseba Lakarra euskaltzain oso eta hiztegiaren zuzendariak argitu duenez, formatu aldaketaz gain "asko izan dira testuan bertan eginiko aldaketak eta gehiketak, edukizkoak zein formazkoak".

Labur azalduta, "hitzen sorrera aztertzen eta azaltzen duen hiztegia" da EHHE, Lakarraren hitzetan.


Hanna urakanak Texas astindu du, 150 km/h-ko haize-ufadekin

32 udalerrietan hondamendi-egoera ezartzeko eskatu du Texaseko gobernadoreak, kalteei aurre egiteko helburuz, diru-laguntza federalak jaso ahal izateko.


San Tomas Azokako babarrun eta sagardo txapelketetan izen-emateko azken eguna

Abenduaren 18ko San Tomas Azokaren baitan NOAUA! Kultur Elkarteak antolaturiko babarrun eta sagardo txapelketetan izen-emateko azken eguna duzue asteazken hau.

Hemen dituzue txapelketa hauetan parte hartzeko kontuan hartu beharreko xehetasunak.

SAN TOMAS AZOKAKO BABARRUN ETA SAGARDO TXAPELKETAK

Izen ematea

Abenduaren 14an NOAUA!ko egoitzan. Ordutegia: 8:00-13:00/16:30-18:30.

Sagardo lehiaketa

Sagardoa etxean egiten duten usurbildarrek parte hartu ahal izango dute. Sagardotegiek ezingo dute parte hartu.

Partaide bakoitzak 8 botila ekarri beharko ditu, eta botila bakoitzeko 1,5 euro ordainduko zaio.

Babarrun lehiaketa

Partaide bakoitzak kilo bat babarrun ekarri behar du eta 12 euro ordainduko zaio.

Ezaugarri hauek hartuko dira kontuan:

-Itxura: osorik edo hautsita dagoen, zimurrak...

-Kolorea: zenbat eta beltzagoa orduan eta hobeagoa.

-Berdintasuna: tamainaz, kolorez... elkarren berdinak izatea.

-Dizdira: berezko dizdira beste edozein produkturekin (olio, abrilantadore...) estali edo aldatua izaten bada lehiaketatik kanpo geratuko da.

-Garbitasuna: partikula arrotzik ez izatea.

Sagardo/babarrun txapelketen sariak

1. saria 150 euro eta txapela.

2. saria: 90 euro eta kopa.

3. saria: 50 euro.

Informazio gehiago:

943 360 321

NOAUA! K.E.-ren egoitza


Philipsenek erakutsi du gandorra

Herbeheretako esprinterra nagusitu da Baionan, Mathieu Van der Poelek egin dion bideratzaile lan bikainari esker; Euskal Herriko hirugarren etapa zozo samarra izan da.

Dozena erdi esprint jokatuko dira Tourrean, eta lehen garaileak badu izena: Jasper Philipsen. Herbeheretarrak ezin hobe baliatu du Mathieu Van der Poel basapiztiak egin dion bideratzaile lana, eta garaileak erremate ona eman dio 200 metroko esprintean. Van Aert parean izan du une batez Philippsenek, baina azti jokatu du Jumbokoari bidea ixten araurik hautsi gabe, eta indartsuago bukatu du esprinta Alpecin taldekoak. Bauhaus izan da bigarren, eta Ewan hirugarren.

Etapa, bestelakoan, zozo samarra izan da, Euskal Herrian jokatu diren hiruretan zozoena zalantzarik gabe. Aurreikusteko modukoa zen, gaurko ibilbideak ez baitzeukan zalaparta sortzeko tranpatxorik. Etapa hasi eta berehala egin dute Neilson Powless eta Floriant Pichonek, baina porrotera kondenatua zegoen saiakera zen. Powless geratu egin da, gainera, Trabakua, Milloi, Itziar eta Orioko Benta mendatetxoetan puntuak hartu ostean, eta Pichon Baionako helmugatik 35 kilometrora harrapatu du tropelak, nahieran.

Esprintean, Alpecin taldearena lan ona. Errematea, noski, Philippsenek, baina garaipen erdia Van der Poelena. Bihar bigarrena lortzeko aukera izango dute gaurko protagonistek, erabat laua baita Akize eta Nogaro arteko etapa, laugarrena: 182 kilometro lau.

🔥He won the last #TDF2022 sprint, he wins the first #TDF2023 sprint today in Bayonne ! Well done to @JasperPhilipsen 👏

🔥Il avait gagné le dernier sprint du #TDF2022, il gagne le premier sprint du #TDF2023. Bravo @JasperPhilipsen 👏 pic.twitter.com/gIef1z9cBi — Tour de France™ (@LeTour) July 3, 2023

⏪ Relive a hectic final KM for the first sprint stage of the #TDF2023. Jasper Philipsen of @AlpecinDCK is triumphant.

⏪ Revivez le dernier km du premier sprint de ce #TDF2023, avec Jasper Philipsen, de la @AlpecinDCK qui lève les bras pic.twitter.com/vr9nCBIEeQ — Tour de France™ (@LeTour) July 3, 2023

Albiste hau AIURRI hedabideak argitaratu du eta Creative Commons by-sa lizentziari esker ekarri dugu ALEAra. Jatorrizko albistea hemen duzu osorik ikusgai.


Hamabi afari zozkatuko ditu Herrixen elkarteak uztailean

Herrixen merkatari elkarteak hamabi afari zozkatuko ditu uztailaren 6tik 20ra Azkoitiko dendetan erosten duten bezeroen artean. Uztailaren 22an, astelehena, egingo dute sari banaketa.

Uztailaren 6tik 20ra Azkoitiko dendetan erosten duten bezeroen artean hamabi afari zozkatuko ditu Herrixen merkatari elkarteak. Uztailaren 22an, astelehena, egingo dute sari banaketa, 18.00etan, plazan.


2002an jaiotako kintoen dantzak


"Aurten Kopa geurea da!" saio berezia, gaur gauean, ETB1en eta eitb.eus-en

Pedro Mari Goikoetxeak aurkeztuko duen saioan, finalerako bidean egon diren bi taldeen protagonista nagusien iritziak jaso eta momentu historiko hunkigarrienak errepasatuko dituzte.

Apirilaren 3an Sevillan jokatuko den Errege Kopako final handia dela eta, ETB1ek eta eitb.eus-ek "Aurten Kopa geurea da!" saio berezia eskainiko dute, gaur gauean, 22:30ean. Pedro Mari Goikoetxea kazetariak aurkeztuta, final honetarako bidean egon diren protagonista nagusien iritziak jaso eta momentu historiko hunkigarrienak errepasatuko dituzte. Horrez gain, Athletic eta Realeko zaleek ere finalaren inguruko iritziak partekatuko dituzte.

Saio berezi honetan, Athleticek eta Realak azken aldiz kopa irabazi zuteneko atzera begirada egingo du Pedro Mari Goikoetxeak orduko txapeldunekin. Athleticek 1984an irabazi zuen azken Errege Kopa Bartzelonaren aurka, eta hori gogoratzeko, San Mamesen bilduko dira, besteak beste, Andoni Zubizarreta, Endika Guarrotxena eta Jose Maria Txato Nuñez jokalari historikoak. Endikak sartutako gol hura nolakoa izan zen ikusiko dute berriz, eta Txato Nuñezek Maradonarekin izandako liskarra. Athleticen garaipena ospatzeko, 1984. urtean Bilbon gabarra atera zuteneko momentu hunkigarrienak ere ikusiko ditugu.

Berdin egingo du Goikoetxeak Donostian, Reale Arenan. 1987an Realak Atletico Madrilen aurka irabazitako azken Errege Kopari buruz arituko dira solasean Jose Mari Bakero, Juan Antonio Larrañaga eta Txiki Begiristain. Penaltietan erabakitako golak ekarriko dituzte gogora, eta, nola ez, Arconadak egindako gelditu zoragarriak ere bai. Donostian Alderdi Ederren egindako ospakizun haietako momenturik onenak ere ekarriko dituzte gogora.

Bestalde, Pedro Marik Jose Angel Iribar eta David Zurutuza elkarrizketatuko ditu, bi taldeek final handirako bidean egindako lanak eta ospakizunak errepasatzeko.

Athletic eta Realeko peñetako zaleekin ere egongo da, aurtengo final historiko honi buruz hitz egiteko. Historikoa, bi talde euskaldunen arteko derbi sutsu bat izango delako, eta historikoa, finala bertatik bertara ikusteko aukerarik izango ez dutelako.

Horiez gain, guretzat aurpegi ezagunak diren batzuek ere euren zaletasunaren inguruan hitz egingo digute. Ainhoa Goikoetxea, Eneko Atxa, Lander Otaola eta Anjel Mari Peñagarikano Athletici buruz ariko dira, eta Juan Carlos Etxeberria, Maddalen Arzallus, Jon Plazaola eta Larraitz Lucas Realaren inguruan.

"Aurten Kopa geurea da!" gaur izango da ikusgai, 22:30ean, ETB1en eta eitb.eus-en.


Kanpo eremuak atontzen: Torrebasoko baso-gelarako plataforma eta egurrezko mahaiak

Asteburu honetan ibili dira Almenen Torrebasoko baso-gela eraikitzeko plataformari forma emateko auzolanean. Asteburuan bertan lanean aritu diren guraso eta lankide zein lankide-ohiez gain, Lehen Hezkuntzako 6.mailako ikasleek ere egin dute beraien ekarpena prozesuan, egurrezko ohol astunak bertara hurbiltzen.

Honi guztiari, gainera, gehitu behar diogu parkeetan ikusi ohi ditugun bezalako egurrezko bi mahai ere eraiki dituztela mantenuko lankideek.

Poliki-poliki, aurrera egiten ari gara, Almeneko kanpo eremuei probetxua ateratzeko urratsak ematen.


'Euskararen Lorategia' erakusketa, iruditan

Eskola Programan parte hartu duten 15 eta 18 urte bitarteko ikasleek egindako collag-ekin osatu da Euskararen Etxean ikusi daitekeen Euskararen Lorategia erakusketa koloretsua eta irudimentsua.


Kolstad Handball izango du aurkari Bidasoak Europa Ligako multzoen fasera sailkatzeko azken kanporaketan

Joaneko partida Artalekun jokatuko da irailaren 27an; itzulekoa astebete geroago izango da, urriaren 4an.

Bidasoa-Irunek Norvegiako Kolstad kanporatu beharko du Europako Ligako multzoen fasera sartzeko azken kanporaketan. Aurkari oso zorrotza da, eta datorren denboraldian munduko jokalaririk onenak, Sander Sagosenek, bertan jokatuko du.

Irundarrek etxean jokatuko dute lehen partida eta Kolstaden kantxan erabakiko da nork egingo duen aurrera.

Hartara, Artalekuk irailaren 27an hartuko du kanporaketa honetako lehendabiziko norgehiagoka. Neurketa hori, gainera, test ona izango da Gipuzkoako taldearen bazkide-kanpainaren arrakasta egiaztatzeko. Izan ere, 1.500 bazkide baino gehiago izango ditu Irungo taldeak (inoizko gehien). Itzuliko lehia astebete geroago, urriaren 4an, jokatuko da, Trodheimen (Norvegia).


Giro polita

Giro polita izango dugu gaur. Goizean hodei asko agertuko da zeruan, baina eguerditik aurrera ostarte politak irekiko dira eta arratsalde atsegina geratuko zaigu, egun amaierarako zerua oskarbi samar geratuko delarik.

Haizea goizean aldakor ibiliko da eta arratsaldean ipar-ekialdera egingo du. Tenperatura zertxobait igoko da, 20-21 graduan joaz goia.

Giro ederrak jarraipena izango du bihar. Goizean behe-lainoa agertuko da, baina segituan jasoko du eta goi-hodei batzuk salbu, eguraldi eguzkitsua nagusituko da egun osoz. Haizeak goizean hegotik joko du, baina arratsaldean ipar-mendebaldera aldatuko da. Tenperatura balio altuenak igo egingo dira, 22-23 graduan joaz goia.


Erakusketa: 'Euskal Inauterietako pertsonaiak'

Non: Sanagustin kulturgunean.

Antolatzailea: Azpeitiko Ikastola Ikasberri-Kultura.


Goieskolaren Jolas eta Kirol Topaketa Oñatin

Pandemiagatik bertan behera geratu zen 2019-2020ko ikasturteko topaketa, eta aurten berreskuratuko dute, maiatzaren 5ean; Debagoieneko Lehen Hezkuntzako bederatzi ikastetxe publikoetako 303 ikasle batuko dira, jolas tradizionaletan eta orientazioan aritzeko.

Goieskolaren Jolas eta Kirol Topaketa egingo dute maiatzaren 5ean Oñatin, Debagoieneko Lehen Hezkuntzako bederatzi ikastetxe publikoetako laugarren mailako 303 ikasleek. 2015ean eta 2016an Aramaion eta Aretxabaletan egin zuten ekimena; 2019-2020ko ikasturtean Oñatin egitekoak ziren, baina pandemiagatik bertan behera geratu zen.

Helburuak lantzeko egitaraua

10:00etatik 12:30era euskal jolas tradizionalak antolatu dituzte Oñatiko plazan –eguraldi txarra bada, kiroldegian–, eta, ordubeteko bazkalorduaren ostean, orientazioa egingo dute 13:30 eta 15:30 bitartean alde zaharrean barrena, armarriak eta iturriak aitzakia hartuta. Ondo pasatzeaz gain, beste helburu batzuk ere baditu lehiarik gabeko topaketak, Goieskolako koordinatzaile Ainhoa Belategiren esanetan: "Debagoieneko Eskola Publikoko ikasleek elkarren artean ezagutu eta bailarako herri bat ezagutzeko aukera dute. Jolas topaketan eta orientazioan taldekatu egingo ditugu, eta orduan izango dute aukera elkar ezagutzeko. Bestalde, kirola euskaraz sustatzea da helburua, baita galtzen ari diren jolasen berri izatea ere".

Belategik adierazi du aste hauetan ikasleak jolasen trebakuntza ari direla egiten. Azaldu duenez, ikastetxe guztietan egin duten lanetako bat izan da jokoen arauak idaztea, egunean bertan denek berdin jolasteko.

DBHkoen txanda urrian

DBHko topaketa aurten egingo dute lehen aldiz; urrian eta Arrasateko Institutuan izango dela aurreratu du Goieskolako koordinatzaileak, DBH-4ko ikasleekin: "Batxilergoa aukeratzen dute askok. Beraz, helburua da bailarako institutuetan dagoen aukera eta nolakoa den erakustea eta euren adinekoak ezagutzea".